text:
 Avis juridique important
 |
 21999A1231(12)
 Συμφωνία μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας για το εμπόριο κλωστοϋφαντουργικών προϊόντων - Πρωτόκολλο συμφωνίας για την πρόσβαση στην αγορά
 Επίσημη Εφημερίδα αριθ. L 344 της 31/12/1999 σ. 0002 - 0042
 ΣΥΜΦΩΝΙΑμεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας για το εμπόριο κλωστοϋφαντουργικών προϊόντωνΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,αφενός,καιΗ ΚΥΒΕΡΝΗΣΗ ΤΗΣ ΠΡΩΗΝ ΓΙΟΥΓΚΟΣΛΑΒΙΚΗΣ ΔΗΜΟΚΡΑΤΙΑΣ ΤΗΣ ΜΑΚΕΔΟΝΙΑΣ,αφετέρου,ΕΠΙΘΥΜΩΝΤΑΣ να προωθήσουν, με στόχο τη μόνιμη συνεργασία και υπό όρους που να εξασφαλίζουν την ασφάλεια των συναλλαγών, την ομαλή και δίκαιη ανάπτυξη του εμπορίου κλωστοϋφαντουργικών προϊόντων μεταξύ της Ευρωπαϊκής Κοινότητας (αποκαλούμενης εφεξής "η Κοινότητα") και της Πρώην Γιουγκοσλαβικής Δημοκρατίας της Μακεδονίας,ΑΠΟΦΑΣΙΣΜΕΝΟΙ να λάβουν όσο το δυνατόν πληρέστερα υπόψη τα σοβαρά οικονομικά και κοινωνικά προβλήματα που αντιμετωπίζει σήμερα η κλωστοϋφαντουργική βιομηχανία τόσο στις χώρες εισαγωγής όσο και στις χώρες εξαγωγής, και ιδιαίτερα να εξαλειφθεί ο πραγματικός κίνδυνος ή η ζημία εις βάρος των αγορών κλωστοϋφαντουργικών προϊόντων τόσο της Κοινότητας όσο και της Πρώην Γιουγκοσλαβικής Δημοκρατίας της Μακεδονίας,ΕΧΟΝΤΑΣ ΥΠΟΨΗ τη συμφωνία συνεργασίας που τέθηκε σε ισχύ την 1η Ιανουαρίου 1998, και ιδίως το άρθρο 15,ΑΠΟΦΑΣΙΣΑΝ να συνάψουν την παρούσα συμφωνία και για το σκοπό αυτό όρισαν ως πληρεξουσίους:ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣΗ ΚΥΒΕΡΝΗΣΗ ΤΗΣ ΠΡΩΗΝ ΓΙΟΥΓΚΟΣΛΑΒΙΚΗΣ ΔΗΜΟΚΡΑΤΙΑΣ ΤΗΣ ΜΑΚΕΔΟΝΙΑΣΠΟΥ ΣΥΜΦΩΝΗΣΑΝ ΤΑ ΕΞΗΣ:Άρθρο 1Η παρούσα συμφωνία θεσπίζει το καθεστώς που εφαρμόζεται στο εμπόριο κλωστοϋφαντουργικών προϊόντων καταγωγής Πρώην Γιουγκοσλαβικής Δημοκρατίας της Μακεδονίας, που απαριθμούνται στο παράρτημα I.ΤΙΤΛΟΣ IΠΟΣΟΤΙΚΟ ΚΑΘΕΣΤΩΣΆρθρο 21. Η κατάταξη των προϊόντων που καλύπτει η παρούσα συμφωνία βασίζεται στη δασμολογική και στατιστική ονοματολογία της Κοινότητας (στο εξής καλείται "συνδυασμένη ονοματολογία", ή σε συντομογραφία "ΣΟ") και τις μεταγενέστερες τροποποιήσεις της.Σε περίπτωση που απόφαση σχετικά με την κατάταξη καταλήξει σε αλλαγή της πρακτικής για την κατάταξη ή κατηγορίας οποιουδήποτε από τα προϊόντα της παρούσας συμφωνίας, τα εν λόγω προϊόντα εντάσσονται στο εμπορικό καθεστώς που εφαρμόζεται για τις πρακτικές ή κατηγορίες όπου υπάγονται μετά τις αλλαγές αυτές.Τυχόν τροποποίηση της συνδυασμένης ονοματολογίας (ΣΟ) σύμφωνα με τις ισχύουσες διαδικασίες της Επιτροπής για τις κατηγορίες προϊόντων που υπάγονται στην παρούσα συμφωνία, ή οποιαδήποτε συμφωνία για την κατάταξη εμπορευμάτων, δεν οδηγεί σε μείωση των ποσοτικών ορίων που ισχύουν βάσει της παρούσας συμφωνίας.2. Η καταγωγή των προϊόντων που καλύπτονται από την παρούσα συμφωνία καθορίζεται σύμφωνα με τους κανόνες που ισχύουν στην Κοινότητα.Τυχόν τροποποιήσεις σ' αυτούς τους κανόνες καταγωγής ανακοινώνονται στην Πρώην Γιουγκοσλαβική Δημοκρατία της Μακεδονίας και δεν οδηγούν σε μείωση των ποσοτικών ορίων που καθορίζονται στο πλαίσιο της παρούσας συμφωνίας.Οι διαδικασίες για τον έλεγχο της καταγωγής των προϊόντων που αναφέρονται ανωτέρω καθορίζονται στο προσάρτημα Α.Άρθρο 31. Σύμφωνα με τις διατάξεις της παρούσας συμφωνίας, οι εξαγωγές από την Πρώην Γιουγκοσλαβική Δημοκρατία της Μακεδονίας προς την Κοινότητα προϊόντων που συμπεριλαμβάνονται στον κατάλογο του παραρτήματος Ι καταγωγής Πρώην Γιουγκοσλαβικής Δημοκρατίας της Μακεδονίας εξαιρούνται, μετά την έναρξη ισχύος της παρούσας συμφωνίας, από ποσοτικά όρια και μέτρα ισοδύναμου αποτελέσματος. Στη συνέχεια, ενδέχεται να επιβληθούν ποσοτικά όρια υπό τους όρους που καθορίζονται στο άρθρο 8.2. Σε περίπτωση επιβολής ποσοτικών ορίων, οι εξαγωγές κλωστοϋφαντουργικών προϊόντων που υποβάλλονται σε ποσοτικά όρια θα υπόκεινται σε σύστημα διπλού ελέγχου, όπως καθορίζεται


text: στο προσάρτημα Α.3. Κατά την έναρξη ισχύος της παρούσας συμφωνίας, οι εξαγωγές προϊόντων που απαριθμούνται στο παράρτημα ΙΙ και δεν υποβάλλονται σε ποσοτικά όρια θα υπόκεινται στο σύστημα διπλού ελέγχου το οποίο αναφέρεται στην παράγραφο 2.4. Μετά από διαβουλεύσεις που διεξάγονται σύμφωνα με τη διαδικασία του άρθρου 14, οι εξαγωγές προϊόντων του παραρτήματος Ι που δεν υπόκεινται σε ποσοτικά όρια, εκτός αυτών που απαριθμούνται στο παράρτημα ΙΙ, είναι δυνατόν να υπάγονται μετά την έναρξη ισχύος της παρούσας συμφωνίας στο σύστημα διπλού ελέγχου το οποίο αναφέρεται στην παράγραφο 2 ή σε σύστημα προηγούμενης επιτήρησης που έχει θεσπίσει η Κοινότητα.Άρθρο 4Η Κοινότητα και η Πρώην Γιουγκοσλαβική Δημοκρατία της Μακεδονίας αναγνωρίζουν τον ειδικό και διαφορετικό χαρακτήρα των επανεισαγωγών κλωστοϋφαντουργικών προϊόντων στην Κοινότητα μετά από μεταποίηση στην Πρώην Γιουγκοσλαβική Δημοκρατία της Μακεδονίας ως ειδική μορφή βιομηχανικής και εμπορικής συνεργασίας.Σε περίπτωση που θεσπιστούν ποσοτικά όρια σύμφωνα με το άρθρο 8 και με την προϋπόθεση ότι εφαρμόζονται σύμφωνα με τους κανονισμούς που ισχύουν στην Κοινότητα σχετικά με το οικονομικό καθεστώς τελειοποίησης προς επανεισαγωγή, οι επανεισαγωγές αυτές δεν θα υπόκεινται σε ποσοτικά όρια εάν υπάγονται στις ειδικές ρυθμίσεις που καθορίζονται στο παράρτημα III.Άρθρο 5Οι εξαγωγές από την Πρώην Γιουγκοσλαβική Δημοκρατία της Μακεδονίας υφασμάτων βιοτεχνικής παραγωγής, κατασκευασμένων σε χειροκίνητους ή ποδοκίνητους αργαλειούς, καθώς και ενδυμάτων ή άλλων ειδών που προέρχονται από τέτοια υφάσματα και από παραδοσιακά βιοτεχνικά λαϊκά προϊόντα δεν υπόκεινται σε ποσοτικά όρια που θεσπίζει η παρούσα συμφωνία, υπό τον όρο ότι τα προϊόντα αυτά καταγωγής Πρώην Γιουγκοσλαβικής Δημοκρατίας της Μακεδονίας, πληρούν τις προϋποθέσεις που καθορίζονται στο προσάρτημα Β.Άρθρο 61. Οι εισαγωγές στην Κοινότητα κλωστοϋφαντουργικών προϊόντων που καλύπτει η παρούσα συμφωνία δεν υπόκεινται στα ποσοτικά όρια που θεσπίζει η παρούσα συμφωνία, υπό την προϋπόθεση ότι τα εν λόγω προϊόντα δηλώνονται ως προοριζόμενα για επανεξαγωγή εκτός Κοινότητας στην αρχική τους κατάσταση ή μετά από μεταποίηση, στο πλαίσιο του διοικητικού συστήματος ελέγχου που ισχύει εντός της Κοινότητας.Ωστόσο, η διάθεση στην εγχώρια κατανάλωση προϊόντων που εισάγονται στην Κοινότητα υπό τις ανωτέρω συνθήκες υπόκειται στην προσκόμιση άδειας εξαγωγής εκδιδόμενης από τις αρχές της Πρώην Γιουγκοσλαβικής Δημοκρατίας της Μακεδονίας, καθώς και αποδεικτικών στοιχείων καταγωγής σύμφωνα με τις διατάξεις του προσαρτήματος Α.2. Σε περίπτωση που διαπιστώσουν οι αρχές της Κοινότητας ότι οι εισαγωγές κλωστοϋφαντουργικών προϊόντων καταλογίστηκαν σε κάποια από τα ποσοτικά όρια που έχουν θεσπιστεί βάσει της παρούσας συμφωνίας αλλά ότι στη συνέχεια τα προϊόντα επανεξήχθησαν εκτός Κοινότητας, οι ανωτέρω αρχές ενημερώνουν τις αρχές της Πρώην Γιουγκοσλαβικής Δημοκρατίας της Μακεδονίας εντός τεσσάρων εβδομάδων όσον αφορά τις εν λόγω ποσότητες και επιτρέπουν την εισαγωγή ίσων ποσοτήτων των ιδίων προϊόντων που δεν καταλογίζονται στο ποσοτικό όριο το οποίο θεσπίζεται βάσει της παρούσας συμφωνίας για το τρέχον ή το επόμενο έτος, ανάλογα με την περίπτωση.Άρθρο 7Σε περίπτωση που θεσπισθούν ποσοτικά όρια δυνάμει του άρθρου 8, ισχύουν οι ακόλουθες διατάξεις:1. Για κάθε έτος εφαρμογής της συμφωνίας η εκ των προτέρων χρήση μέρους του ποσοτικού ορίου που έχει ορισθεί για το επόμενο έτος επιτρέπεται, για κάθε κατηγορία προϊόντων, σε ποσοστό έως και 5 % του ποσοτικού ορίου που έχει ορισθεί για το τρέχον έτος.Οι ποσότητες που παρέχονται εκ

type: contracts

jurisdiction: EU


text: των προτέρων αφαιρούνται από τα αντίστοιχα ποσοτικά όρια που έχουν ορισθεί για το επόμενο έτος.2. Επιτρέπεται η μεταφορά των ποσών που δεν χρησιμοποιούνται κατά τη διάρκεια οποιουδήποτε έτους εφαρμογής της συμφωνίας στο αντίστοιχο ποσοτικό όριο του επόμενου έτους για κάθε κατηγορία προϊόντων και για ποσοστό έως και 10 % του ποσοτικού ορίου που ισχύει για το τρέχον έτος.3. Μεταβιβάσεις προϊόντων προς τις κατηγορίες της ομάδας I δεν επιτρέπονται από καμιά κατηγορία, εκτός από τις ακόλουθες περιπτώσεις:- επιτρέπονται οι μεταβιβάσεις μεταξύ των κατηγοριών 1, 2 και 3 σε ποσοστό έως και 12 % των ποσοτικών ορίων για την κατηγορία προς την οποία πραγματοποιείται η μεταβίβαση,- επιτρέπονται οι μεταβιβάσεις μεταξύ των κατηγοριών 4, 5, 6, 7 και 8 σε ποσοστό έως και 12 % των ποσοτικών ορίων για την κατηγορία προς την οποία πραγματοποιείται η μεταβίβαση.Επιτρέπονται οι μεταβιβάσεις προς οποιαδήποτε κατηγορία των ομάδων II και III από μία ή περισσότερες κατηγορίες των ομάδων I, II και III σε ποσοστό έως και 10 % του ποσοτικού ορίου που ισχύει για την κατηγορία προς την οποία πραγματοποιείται η μεταβίβαση.4. Ο πίνακας αντιστοιχιών που ισχύει για τις μεταβιβάσεις που αναφέρονται ανωτέρω παρατίθεται στο παράρτημα Ι της παρούσας συμφωνίας.5. Η αύξηση σε οποιαδήποτε κατηγορία προϊόντων, που οφείλεται στη σωρευτική εφαρμογή των διατάξεων των παραγράφων 1, 2 και 3 δεν υπερβαίνει το 17 % κατά τη διάρκεια ενός έτους εφαρμογής της συμφωνίας.6. Η εφαρμογή των διατάξεων των ανωτέρω παραγράφων 1, 2 και 3 απαιτείται να γνωστοποιείται από τις αρχές της Πρώην Γιουγκοσλαβικής Δημοκρατίας της Μακεδονίας τουλάχιστον δεκαπέντε ημέρες νωρίτερα.Άρθρο 81. Οι εξαγωγές κλωστοϋφαντουργικών προϊόντων που απαριθμούνται στο παράρτημα I της παρούσας συμφωνίας μπορούν να πραγματοποιηθούν βάσει ποσοτικών ορίων, σύμφωνα με τους όρους που καθορίζονται στις ακόλουθες παραγράφους.2. Σε περίπτωση που η Κοινότητα διαπιστώσει, στο πλαίσιο του συστήματος διοικητικού ελέγχου που έχει θεσπισθεί, ότι το ύψος εισαγωγών προϊόντων μιας συγκεκριμένης κατηγορίας που περιλαμβάνεται στο παράρτημα I, καταγωγής Πρώην Γιουγκοσλαβικής Δημοκρατίας της Μακεδονίας, υπερβαίνει, σε σχέση με τις συνολικές εισαγωγές στην Κοινότητα για το προηγούμενο έτος των προϊόντων που ανήκουν στην ίδια κατηγορία, ανεξαρτήτως προέλευσης, τα ακόλουθα ποσοστά:- 2 % για τις κατηγορίες των προϊόντων της ομάδας I,- 8 % για τις κατηγορίες των προϊόντων της ομάδας II,- 15 % για τις κατηγορίες των προϊόντων της ομάδας III,δύναται να ζητήσει την έναρξη διαβουλεύσεων σύμφωνα με τη διαδικασία που περιγράφεται στο άρθρο 14 της παρούσας συμφωνίας, με στόχο την επίτευξη συμφωνίας όσον αφορά το κατάλληλο ποσοτικό όριο για τα προϊόντα αυτών των κατηγοριών.3. Μέχρις ότου εξευρεθεί αμοιβαία ικανοποιητική λύση, η Πρώην Γιουγκοσλαβική Δημοκρατία της Μακεδονίας δεσμεύεται να περιορίσει τις εξαγωγές των εν λόγω προϊόντων προς την Κοινότητα για αρχικό διάστημα τριών μηνών από την ημερομηνία κατά την οποία υποβάλλεται η αίτηση για την έναρξη διαβουλεύσεων.Το προσωρινό αυτό όριο καθορίζεται στο 25 % του επιπέδου των εισαγωγών που πραγματοποιήθηκαν κατά το ημερολογιακό έτος που προηγείται εκείνου στο οποίο οι εισαγωγές υπερέβησαν το επίπεδο το οποίο προκύπτει από την εφαρμογή της μεθόδου που καθορίζεται στην παράγραφο 2, και οδήγησε στην αίτηση για διαβουλεύσεις, ή στο 25 % του επιπέδου που προκύπτει από


text: την εφαρμογή της μεθόδου που καθορίζεται στην παράγραφο 2, όποιο από τα δύο επίπεδα είναι υψηλότερο.4. Σε περίπτωση που τα συμβαλλόμενα μέρη δεν καταλήξουν σε ικανοποιητική λύση κατά τη διάρκεια των διαβουλεύσεων και εντός της περιόδου που ορίζεται στο άρθρο 14, η Κοινότητα έχει το δικαίωμα να εισαγάγει οριστικό ποσοτικό όριο ετησίου επιπέδου όχι χαμηλότερο από το επίπεδο που προκύπτει από την εφαρμογή της μεθόδου που καθορίζεται στην παράγραφο 2, ή το 106 % του επιπέδου των εισαγωγών που πραγματοποιήθηκαν κατά το ημερολογιακό έτος το οποίο προηγείται εκείνου κατά το οποίο οι εισαγωγές υπερέβησαν το επίπεδο που προκύπτει από την εφαρμογή της μεθόδου που καθορίζεται στην παράγραφο 2 και οδήγησε στην αίτηση για διαβουλεύσεις, όποιο από τα δύο είναι ανώτερο.Το ετήσιο επίπεδο που καθορίζεται με τον τρόπο αυτό αναθεωρείται προς τα πάνω μετά από διαβουλεύσεις, σύμφωνα με τη διαδικασία του άρθρου 14, με στόχο την εκπλήρωση των όρων που καθορίζονται στην παράγραφο 2, εφόσον κάτι τέτοιο επιβάλλεται από την εξέλιξη των συνολικών εισαγωγών στην Κοινότητα του υπό εξέταση προϊόντος.5. Το ετήσιο ποσοστό αύξησης των ποσοτικών ορίων που επιβάλλονται βάσει του παρόντος άρθρου καθορίζεται σύμφωνα με τις διατάξεις του προσαρτήματος Γ.6. Οι διατάξεις του παρόντος άρθρου δεν ισχύουν εάν τα ποσοστά που καθορίζονται στην παράγραφο 2 είναι αποτέλεσμα μείωσης του συνόλου των εισαγωγών της Κοινότητας, και όχι αύξησης των εξαγωγών προϊόντων καταγωγής Πρώην Γιουγκοσλαβικής Δημοκρατίας της Μακεδονίας.7. Σε περίπτωση εφαρμογής των διατάξεων των παραγράφων 2, 3 και 4, η Κοινότητα επιτρέπει τις εισαγωγές προϊόντων των εν λόγω κατηγοριών που έχουν αποσταλεί από την Πρώην Γιουγκοσλαβική Δημοκρατία της Μακεδονίας πριν από την υποβολή της αίτησης για διαβουλεύσεις.Σε περίπτωση εφαρμογής των διατάξεων των παραγράφων 2 ή 4, η Πρώην Γιουγκοσλαβική Δημοκρατία της Μακεδονίας αναλαμβάνει την υποχρέωση να εκδώσει άδειες εξαγωγής για προϊόντα που καλύπτουν συμβάσεις οι οποίες έχουν συναφθεί πριν από την επιβολή του ποσοτικού ορίου, μέχρι το ύψος του καθορισμένου ποσοτικού ορίου.8. Μέχρι την ημερομηνία ανακοίνωσης των στατιστικών στοιχείων στα οποία αναφέρεται το άρθρο 9 παράγραφος 6, εφαρμόζονται οι διατάξεις της παραγράφου 2 του παρόντος άρθρου με βάση τα ετήσια στατιστικά στοιχεία που έχει ανακοινώσει προηγουμένως η Κοινότητα.Άρθρο 91. Η Πρώην Γιουγκοσλαβική Δημοκρατία της Μακεδονίας παρέχει στην Επιτροπή ακριβή στατιστικά στοιχεία σχετικά με όλες τις άδειες εξαγωγών που εκδίδει για κατηγορίες κλωστοϋφαντουργικών προϊόντων οι οποίες υπόκεινται σε ποσοτικά όρια που καθορίζονται βάσει της παρούσας συμφωνίας ή που υπόκεινται σε σύστημα διπλού ελέγχου, το οποίο εκφράζεται σε ποσότητες και αξία, και αναλύεται κατά κράτος μέλος της Κοινότητας, καθώς και για όλα τα πιστοποιητικά που εκδίδουν οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας για προϊόντα στα οποία αναφέρεται το άρθρο 5 και υπόκεινται στις διατάξεις του προσαρτήματος Β.2. Παρομοίως, η Κοινότητα μεταβιβάζει στην Πρώην Γιουγκοσλαβική Δημοκρατία της Μακεδονίας ακριβή στατιστικά στοιχεία σχετικά με τις άδειες εισαγωγής που εκδίδουν οι κοινοτικές αρχές καθώς και στατιστικά στοιχεία εισαγωγών για τα προϊόντα που καλύπτει το σύστημα στο οποίο αναφέρεται το άρθρο 8 παράγραφος 2.3. Οι πληροφορίες που αναφέρονται ανωτέρω αποστέλλονται πριν από το τέλος του μηνός που ακολουθεί τον μήνα τον οποίο αφορούν τα στατιστικά


text: στοιχεία, για όλες τις κατηγορίες προϊόντων.4. Μετά από σχετική αίτηση της Κοινότητας, η Πρώην Γιουγκοσλαβική Δημοκρατία της Μακεδονίας υποβάλλει στατιστικά στοιχεία για τις εισαγωγές όλων των προϊόντων που καλύπτει το παράρτημα Ι.5. Σε περίπτωση που ύστερα από ανάλυση των ανταλλασσόμενων πληροφοριών διαπιστωθούν σημαντικές διαφορές μεταξύ των στοιχείων για τις εξαγωγές και των στοιχείων για τις εισαγωγές, είναι δυνατόν να αρχίσουν διαπραγματεύσεις σύμφωνα με τη διαδικασία που καθορίζεται στο άρθρο 14 της παρούσας συμφωνίας.6. Για την εφαρμογή των διατάξεων του άρθρου 8, η Κοινότητα αναλαμβάνει την υποχρέωση να διαβιβάζει στις αρχές της Πρώην Γιουγκοσλαβικής Δημοκρατίας της Μακεδονίας τα στατιστικά στοιχεία του προηγούμενου έτους σχετικά με τις εισαγωγές όλων των κλωστοϋφαντουργικών προϊόντων που καλύπτει η παρούσα συμφωνία, ανά χώρα προέλευσης και κράτος μέλος της Κοινότητας, πριν από τις 15 Απριλίου κάθε έτους.Άρθρο 101. Για να εξασφαλισθεί η αποτελεσματική εφαρμογή της παρούσας συμφωνίας, η Κοινότητα και η Πρώην Γιουγκοσλαβική Δημοκρατία της Μακεδονίας συμφωνούν να συνεργάζονται στενά για να αποτρέπουν, να διερευνούν και να λαμβάνουν όλα τα απαραίτητα νομικά ή διοικητικά μέτρα κατά της καταστρατήγησης της συμφωνίας μέσω της μεταφόρτωσης, αλλαγής δρομολογίου, ψευδούς δήλωσης σχετικά με τη χώρα ή τόπο καταγωγής, πλαστογράφησης εγγράφων, ψευδούς δήλωσης σχετικά με την περιεκτικότητα σε ίνες, εσφαλμένης περιγραφής των ποσοτήτων ή ταξινόμησης εμπορευμάτων ή με οποιοδήποτε άλλο τρόπο. Συνεπώς, η Πρώην Γιουγκοσλαβική Δημοκρατία της Μακεδονίας και η Κοινότητα συμφωνούν να θεσπίσουν τις απαραίτητες νομικές διατάξεις και διοικητικές διαδικασίες που θα επιτρέπουν την ανάληψη αποτελεσματικής δράσης κατά της καταστρατήγησης αυτής της μορφής, και στην οποία θα περιλαμβάνεται η έγκριση νομικά δεσμευτικών διορθωτικών μέτρων που να στρέφονται κατά των ενεχόμενων εξαγωγέων ή και των εισαγωγέων.2. Εάν η Κοινότητα, βάσει των διαθέσιμων πληροφοριών, θεωρεί ότι η παρούσα συμφωνία καταστρατηγείται, διενεργεί διαβουλεύσεις με την Πρώην Γιουγκοσλαβική Δημοκρατία της Μακεδονίας με στόχο να εξευρεθεί αμοιβαία ικανοποιητική λύση. Οι διαβουλεύσεις αυτές διενεργούνται το συντομότερο δυνατόν και το αργότερο εντός 30 ημερών από την ημερομηνία της διατύπωσης του σχετικού αιτήματος.3. Εν αναμονή των αποτελεσμάτων των διαβουλεύσεων που αναφέρονται στην παράγραφο 2, η Πρώην Γιουγκοσλαβική Δημοκρατία της Μακεδονίας, εάν της ζητηθεί από την Κοινότητα, λαμβάνει προληπτικά όλα τα αναγκαία μέτρα για να εξασφαλίσει ότι, εάν υπάρχουν επαρκείς αποδείξεις για την ύπαρξη καταστρατήγησης, μπορούν να πραγματοποιηθούν προσαρμογές των ποσοτικών ορίων που καθορίζονται στο άρθρο 8 και οι οποίες ενδέχεται να συμφωνηθούν μετά τις διαβουλεύσεις που αναφέρονται στην παράγραφο 2 για το έτος ποσοστώσεων κατά το οποίο διατυπώθηκε το αίτημα για έναρξη διαβουλεύσεων σύμφωνα με την παράγραφο 2, ή για το επόμενο έτος εάν έχει εξαντληθεί η ποσόστωση για το τρέχον έτος.4. Σε περίπτωση που τα συμβαλλόμενα μέρη αδυνατούν, στο πλαίσιο των διαβουλεύσεων που αναφέρονται στην παράγραφο 2, να καταλήξουν σε αμοιβαία ικανοποιητική λύση, η Κοινότητα έχει το δικαίωμα:α) σε περίπτωση που υπάρχουν επαρκή στοιχεία ότι προϊόντα καταγωγής Πρώην Γιουγκοσλαβικής Δημοκρατίας της Μακεδονίας εισήχθησαν κατά παράβαση της παρούσας συμφωνίας, να καταλογίσει τις σχετικές ποσότητες στα ποσοτικά όρια που καθορίζονται στο άρθρο 8·β) εάν υπάρχουν επαρκή στοιχεία που να αποδεικνύουν ότι έχει υποβληθεί ψευδής δήλωση σχετικά με την περιεκτικότητα σε ίνες, τις ποσότητες, την περιγραφή ή κατάταξη προϊόντων καταγωγής Πρώην


text: Γιουγκοσλαβικής Δημοκρατίας της Μακεδονίας, να αρνηθεί να εισάγει τα εν λόγω προϊόντα·γ) όταν προκύπτει ότι τα προϊόντα μη καταγόμενα από την Πρώην Γιουγκοσλαβική Δημοκρατία της Μακεδονίας διέρχονται από το έδαφος της χώρας αυτής σε περίπτωση μεταφόρτωσης ή αλλαγής δρομολογίου, να επιβάλει ποσοτικά όρια στις ίδιες κατηγορίες προϊόντων καταγωγής Πρώην Γιουγκοσλαβικής Δημοκρατίας της Μακεδονίας, εφόσον δεν υπόκεινται ήδη σε ποσοτικά όρια ή να λάβει οποιοδήποτε άλλο κατάλληλο μέτρο.5. Τα μέρη συμφωνούν να θεσπίσουν σύστημα διοικητικής συνεργασίας για την πρόληψη ή την αποτελεσματική αντιμετώπιση όλων των προβλημάτων που προκύπτουν από την καταστρατήγηση της παρούσας συμφωνίας, σύμφωνα με τις διατάξεις του προσαρτήματος Α της παρούσας συμφωνίας.Άρθρο 111. Η Πρώην Γιουγκοσλαβική Δημοκρατία της Μακεδονίας ελέγχει τις εξαγωγές των προϊόντων που υπόκεινται σε περιορισμούς ή επιτήρηση στην Κοινότητα. Εάν προκληθεί ξαφνική και ζημιογόνος αλλαγή στις παραδοσιακές ροές των συναλλαγών, η Κοινότητα έχει το δικαίωμα να ζητήσει τη διενέργεια διαβουλεύσεων για την εξεύρεση ικανοποιητικής λύσης των προβλημάτων αυτών. Οι διαβουλεύσεις αυτές διενεργούνται εντός δεκαπέντε εργάσιμων ημερών από την ημερομηνία διατύπωσης του σχετικού κοινοτικού αιτήματος.2. Η Πρώην Γιουγκοσλαβική Δημοκρατία της Μακεδονίας καταβάλλει κάθε προσπάθεια για να διασφαλίζει ότι οι εξαγωγές κλωστοϋφαντουργικών προϊόντων προς την Κοινότητα, που υπόκεινται σε ποσοτικά όρια, πραγματοποιούνται με όσο το δυνατόν πιο ισόρροπο τρόπο κατά τη διάρκεια του έτους, λαμβάνοντας ιδίως υπόψη εποχιακούς παράγοντες.Άρθρο 12Στην περίπτωση καταγγελίας της παρούσας συμφωνίας, όπως προβλέπεται στο άρθρο 17 παράγραφος 3, τα ποσοτικά όρια που θεσπίζονται βάσει της παρούσας συμφωνίας περιορίζονται αναλόγως του χρόνου, εκτός εάν τα συμβαλλόμενα μέρη αποφασίσουν διαφορετικά με κοινή συμφωνία.Άρθρο 13Η Πρώην Γιουγκοσλαβική Δημοκρατία της Μακεδονίας και η Κοινότητα αναλαμβάνουν την υποχρέωση να αποτρέπουν οποιαδήποτε διάκριση κατά τη χορήγηση αδειών εξαγωγής και εξουσιοδοτήσεων εισαγωγής ή εγγράφων που αναφέρονται στα προσαρτήματα Α και Β.Άρθρο 141. Εκτός από τις περιπτώσεις για τις οποίες η παρούσα συμφωνία προβλέπει διαφορετικά, οι διαδικασίες διαβουλεύσεων που αναφέρονται στην παρούσα συμφωνία διέπονται από τις ακόλουθες διατάξεις:- οποιαδήποτε αίτηση για τη διενέργεια διαβουλεύσεων κοινοποιείται γραπτώς στο άλλο συμβαλλόμενο μέρος,- η αίτηση για τη διενέργεια διαβουλεύσεων ακολουθείται, εντός εύλογου χρονικού διαστήματος και οπωσδήποτε όχι αργότερα από δεκαπέντε ημέρες μετά τη κοινοποίηση της αίτησης, από έκθεση στην οποία αναφέρονται οι συνθήκες οι οποίες, κατά την άποψη του αιτούντος μέρους, δικαιολογούν την υποβολή της αίτησης,- τα συμβαλλόμενα μέρη αρχίζουν διαβουλεύσεις το αργότερο εντός ενός μηνός από την κοινοποίηση της αίτησης, με στόχο την επίτευξη συμφωνίας ή αμοιβαία αποδεκτής λύσης εντός ενός ακόμη μηνός το αργότερο,- το διάστημα ενός μηνός που αναφέρεται παραπάνω για την επίτευξη κοινής συμφωνίας ή αμοιβαία ικανοποιητικής λύσης, μπορεί να παραταθεί κατόπιν κοινής συμφωνίας.2. Η Κοινότητα δύναται να ζητήσει τη διενέργεια διαβουλεύσεων σύμφωνα με την παράγραφο 1 εάν διαπιστώσει ότι κατά τη διάρκεια συγκεκριμένου έτους εφαρμογής της παρούσας συμφωνίας ανακύπτουν δυσχέρειες στην Κοινότητα λόγω απότομης και σημαντικής αύξησης, σε σχέση με το προηγούμενο έτος, εισαγωγών μιας συγκεκριμένης κατηγορίας της ομάδας Ι.3. Κατόπιν αιτήσεως οποιουδήποτε από τα συμβαλλόμενα μέρη, διενεργούνται διαβουλεύσεις σχετικά με οποιοδήποτε πρόβλημα ανακύψει κατά την εφαρμογή της παρούσας συμφωνίας. Οι διαβουλεύσεις που διενεργούνται κατ' εφαρμογή του παρόντος άρθρου αντιμετωπίζονται με πνεύμα συνεργασίας και με την επιθυμία διευθέτησης των διαφορών


text: μεταξύ των συμβαλλομένων μερών.ΤΙΤΛΟΣ IIΤΕΛΙΚΕΣ ΔΙΑΤΑΞΕΙΣΆρθρο 15Η εφαρμογή της παρούσας συμφωνίας θα επανεξεταστεί πριν από την προσχώρηση της Πρώην Γιουγκοσλαβικής Δημοκρατίας της Μακεδονίας στον Παγκόσμιο Οργανισμό Εμπορίου.Άρθρο 16Η παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας και υπό τους όρους που καθορίζει η εν λόγω συνθήκη και, αφετέρου, στο έδαφος της Πρώην Γιουγκοσλαβικής Δημοκρατίας της Μακεδονίας.Άρθρο 171. Η παρούσα συμφωνία αρχίζει να ισχύει την πρώτη ημέρα του μηνός που ακολουθεί την ημερομηνία κατά την οποία τα συμβαλλόμενα μέρη γνωστοποιούν αμοιβαία την ολοκλήρωση των διαδικασιών που είναι απαραίτητες για τον σκοπό αυτό. Εφαρμόζεται από την 1η Ιανουαρίου 2000 έως τις 31 Δεκεμβρίου 2002. Στη συνέχεια, η εφαρμογή όλων των διατάξεων της παρούσας συμφωνίας παρατείνεται αυτόματα για διάστημα ενός ακόμη έτους έως τις 31 Δεκεμβρίου 2003, εκτός εάν οποιοδήποτε από τα δύο μέρη ανακοινώσει στο άλλο ότι δεν συμφωνεί με την παράταση αυτή, τουλάχιστον έξι μήνες πριν από τις 31 Δεκεμβρίου 2002.2. Οποιοδήποτε από τα συμβαλλόμενα μέρη δύναται ανά πάσα στιγμή να προτείνει τροποποιήσεις της παρούσας συμφωνίας.3. Οποιοδήποτε από τα μέρη δύναται ανά πάσα στιγμή να καταγγείλει την παρούσα συμφωνία, υπό τον όρο ότι κοινοποιεί σχετική ανακοίνωση τουλάχιστον 60 ημέρες πριν. Στην περίπτωση αυτή, η συμφωνία παύει να ισχύει με τη λήξη της προθεσμίας που τάσσει η ειδοποίηση.4. Τα συμβαλλόμενα μέρη συμφωνούν να αρχίσουν διαβουλεύσεις το αργότερο έξι μήνες πριν από τη λήξη της παρούσας συμφωνίας για να εξετάσουν τη δυνατότητα σύναψης νέας συμφωνίας.5. Τα παραρτήματα, τα προσαρτήματα, το πρωτόκολλο συμφωνίας για την πρόσβαση στην αγορά και οι επιστολές που έχουν ανταλλαγεί ή επισυνάπτονται στην παρούσα συμφωνία αποτελούν αναπόσπαστο τμήμα αυτής.Άρθρο 18Η παρούσα συμφωνία συντάσσεται σε δύο αντίτυπα σε καθεμία από τις επίσημες γλώσσες των συμβαλλομένων χωρών και όλα τα κείμενα είναι εξίσου αυθεντικά.Για την κυβέρνηση της Πρώην Γιουγκοσλαβικής Δημοκρατίας της ΜακεδονίαςΓια το Συμβούλιο της Ευρωπαϊκής ΈνωσηςΠΑΡΑΡΤΗΜΑ IΠΡΟΪΟΝΤΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 11. Ελλείψει διευκρινίσεων ως προς τη συστατική ύλη των προϊόντων των κατηγοριών 1 έως 114, τα προϊόντα αυτά θεωρούνται ότι συνίστανται αποκλειστικά από μαλλί ή τρίχες εκλεκτής ποιότητας, βαμβάκι ή συνθετικές ή τεχνητές ίνες.2. Τα ενδύματα που δεν παρουσιάζουν χαρακτηριστικά ενδυμάτων αντρών ή αγοριών ή ενδυμάτων γυναικών ή κοριτσιών κατατάσσονται στα τελευταία.3. Η διατύπωση "ενδύματα για βρέφη" περιλαμβάνει τα ενδύματα μέχρι και το εμπορικό μέγεθος 86.ΟΜΑΔΑ I Α>ΘΕΣΗ ΠΙΝΑΚΑ>ΟΜΑΔΑ I Β>ΘΕΣΗ ΠΙΝΑΚΑ>ΟΜΑΔΑ II Α>ΘΕΣΗ ΠΙΝΑΚΑ>ΟΜΑΔΑ II Β>ΘΕΣΗ ΠΙΝΑΚΑ>ΟΜΑΔΑ III Α>ΘΕΣΗ ΠΙΝΑΚΑ>ΟΜΑΔΑ III Β>ΘΕΣΗ ΠΙΝΑΚΑ>ΟΜΑΔΑ IV>ΘΕΣΗ ΠΙΝΑΚΑ>ΠΑΡΑΡΤΗΜΑ IIΠροϊόντα χωρίς ποσοτικά όρια που υπάγονται στο σύστημα διπλού ελέγχου που αναφέρεται στο άρθρο 3 παράγραφος 3 της παρούσας συμφωνίας(Οι πλήρεις περιγραφές των προϊόντων στις κατηγορίες που απαριθμούνται στο παρόν παράρτημα παρατίθενται στο παράρτημα Ι της παρούσας συμφωνίας).Κατηγορίες:1, 2, 4, 5, 8.Οι κατηγορίες 6, 7, 15, 16 και 67 υπόκεινται σε αυτόματο σύστημα επιτήρησης. Μόλις επιτευχθούν τα επίπεδα που καθορίζονται στο άρθρο 8 παράγραφος 2, οι εν λόγω κατηγορίες προϊόντων θα υποβληθούν αυτομάτως στο σύστημα διπλού ελέγχου.ΠΑΡΑΡΤΗΜΑ IIIΟι επανεισαγωγές προς την Κοινότητα, κατά την έννοια του άρθρου 4 της παρούσας συμφωνίας, υπόκεινται στις διατάξεις της παρούσας συμφωνίας, εκτός εάν προβλέπεται διαφορετική ρύθμιση στις ειδικές διατάξεις


text: κατωτέρω:1. Οι επανεισαγωγές προϊόντων στην Κοινότητα, κατά την έννοια του άρθρου 4 της παρούσας συμφωνίας, μπορούν να υποβληθούν σε ειδικά ποσοτικά όρια κατόπιν διαβουλεύσεων που διενεργούνται σύμφωνα με τις διαδικασίες του άρθρου 14 της παρούσας συμφωνίας, υπό τον όρο ότι τα εν λόγω προϊόντα υπόκεινται σε ποσοτικά όρια βάσει της παρούσας συμφωνίας, σε σύστημα διπλού ελέγχου ή σε μέτρα επιτήρησης.2. Έχοντας υπόψη τα συμφέροντα και των δύο μερών, η Κοινότητα μπορεί είτε με δική της πρωτοβουλία ή ανταποκρινόμενη σε αίτηση βάσει του άρθρου 14 της παρούσας συμφωνίας:α) να διερευνήσει τη δυνατότητα μεταβίβασης από μια κατηγορία σε άλλη, χρησιμοποιώντας εκ των προτέρων ή μεταφέροντας από ένα έτος στο επόμενο, τμήματα των ειδικών ποσοτικών ορίων·β) να εξετάσει τη δυνατότητα αύξησης των ειδικών ποσοτικών ορίων.3. Ωστόσο, η Κοινότητα μπορεί να εφαρμόσει αυτόματα τους κανόνες ευελιξίας που καθορίζονται στο σημέιο 2 ανωτέρω εντός των ακόλουθων ορίων:α) οι μεταφορές μεταξύ κατηγοριών δεν μπορούν να υπερβαίνουν το 25 % της ποσότητας για την κατηγορία προς την οποία πραγματοποιείται η μεταφορά·β) η μεταφορά ειδικού ποσοτικού ορίου από ένα έτος στο επόμενο δεν μπορεί να υπερβαίνει το 13,5 % της ποσότητας που καθορίζεται για το έτος πραγματικής χρήσης·γ) η εκ των προτέρων χρήση ειδικών ποσοτικών ορίων από το ένα έτος σε άλλο δεν μπορεί να υπερβαίνει το 7,5 % της ποσότητας που καθορίζεται για το έτος πραγματικής χρήσης.4. Η Κοινότητα ενημερώνει την Πρώην Γιουγκοσλαβική Δημοκρατία της Μακεδονίας σχετικά με οποιαδήποτε μέτρα λαμβάνει βάσει των προηγουμένων σημείων.5. Οι αρμόδιες αρχές της Κοινότητας επιβαρύνουν τα ειδικά ποσοτικά όρια που αναφέρονται στο σημείο 1 κατά το χρόνο έκδοσης της εκ των προτέρων αδείας την οποία επιβάλλει ο κανονισμός (ΕΚ) αριθ. 3036/94 του Συμβουλίου που διέπει τους όρους εφαρμογής του οικονομικού καθεστώτος τελειοποίησης προς επανεισαγωγή. Ειδικά ποσοτικά όρια καταλογίζονται στο έτος για το οποίο εκδίδεται η εκ των προτέρων άδεια.6. Σύμφωνα με το προσάρτημα Α της παρούσας συμφωνίας, εκδίδεται πιστοποιητικό καταγωγής από τους οργανισμούς που εξουσιοδοτεί ο ισχύων νόμος της Πρώην Γιουγκοσλαβικής Δημοκρατίας της Μακεδονίας, για όλα τα προϊόντα που καλύπτει το παρόν παράρτημα. Στο εν λόγω πιστοποιητικό γίνεται αναφορά στην εκ των προτέρων άδεια του σημείου 5, ώστε να αποδεικνύεται ότι οι εργασίες τελειοποίησης που περιγράφει έχουν πραγματοποιηθεί στην Πρώην Γιουγκοσλαβική Δημοκρατία της Μακεδονίας.7. Η Κοινότητα παρέχει στην Πρώην Γιουγκοσλαβική Δημοκρατία της Μακεδονίας τα ονόματα, τις διευθύνσεις και δείγματα των σφραγίδων που χρησιμοποιούν οι αρμόδιες αρχές της Κοινότητας οι οποίες εκδίδουν τις εκ των προτέρων άδειες που αναφέρονται στο σημείο 5.Προσάρτημα ATITΛΟΣ IΚΑΤΑΤΑΞΗΆρθρο 11. Οι αρμόδιες αρχές της Κοινότητας αναλαμβάνουν να ενημερώνουν την Πρώην Γιουγκοσλαβική Δημοκρατία της Μακεδονίας για οποιαδήποτε μεταβολή της συνδυασμένης ονοματολογίας (ΣΟ), πριν από την ημερομηνία έναρξης ισχύος αυτής της μεταβολής στην Κοινότητα.2. Οι αρμόδιες αρχές της Κοινότητας αναλαμβάνουν την υποχρέωση να ενημερώνουν τις αρμόδιες αρχές της Πρώην Γιουγκοσλαβικής Δημοκρατίας της Μακεδονίας για οποιαδήποτε απόφαση σχετικά με την κατάταξη προϊόντων που υπάγονται στην παρούσα συμφωνία το αργότερο εντός ενός μηνός από τη λήψη τους. Η σχετική γνωστοποίηση περιλαμβάνει:α) περιγραφή των σχετικών προϊόντων·β) την αντίστοιχη κατηγορία, καθώς και τους σχετικούς κωδικούς ΣΟ·γ) τους λόγους που οδήγησαν στη συγκεκριμένη απόφαση.3.


text: Στις περιπτώσεις κατά τις οποίες η απόφαση κατάταξης συνεπάγεται τη μεταβολή της πρακτικής για την κατάταξη ή την αλλαγή κατηγορίας οποιουδήποτε από τα προϊόντα που διέπονται από την παρούσα συμφωνία, οι αρμόδιες αρχές της Κοινότητας τάσσουν προθεσμία 30 ημερών από την ημερομηνία της σχετικής γνωστοποίησης εκ μέρους της Κοινότητας για τη θέση σε ισχύ της απόφασης.Τα προϊόντα που έχουν αποσταλεί πριν από την ημερομηνία έναρξης ισχύος της απόφασης εξακολουθούν να υπάγονται στην προγενέστερη πρακτική κατάταξης, υπό τον όρο ότι τα εν λόγω προϊόντα προσκομίζονται για εισαγωγή στην Κοινότητα εντός προθεσμίας 60 ημερών από την ημερομηνία αυτή.4. Σε περίπτωση κατά την οποία απόφαση της Κοινότητας για κατάταξη συνεπάγεται μεταβολή της πρακτικής για την κατάταξη ή την αλλαγή κατηγορίας για κάποιο από τα προϊόντα που υπάγονται στην παρούσα συμφωνία και με τον τρόπο αυτό θίγει μια από τις κατηγορίες που υπόκεινται σε ποσοτικά όρια, τα συμβαλλόμενα μέρη συμφωνούν να αρχίσουν διαβουλεύσεις σύμφωνα με τις διαδικασίες που περιγράφονται στο άρθρο 14 της παρούσας συμφωνίας, προκειμένου να τηρηθεί η υποχρέωση που προβλέπεται στο τρίτο εδάφιο της παραγράφου 1 του άρθρου 2 της συμφωνίας.5. Σε περίπτωση διάστασης απόψεων μεταξύ της Πρώην Γιουγκοσλαβικής Δημοκρατίας της Μακεδονίας και των αρμόδιων αρχών της Κοινότητας στο σημείο εισόδου στην Κοινότητα σχετικά με την κατάταξη των προϊόντων που υπάγονται στην παρούσα συμφωνία, η κατάταξή τους θα βασίζεται προσωρινά στα στοιχεία που προσκομίζει η Κοινότητα, μέχρι να ολοκληρωθούν οι διαβουλεύσεις που διενεργούνται σύμφωνα με το άρθρο 14 για την επίτευξη συμφωνίας όσον αφορά την οριστική κατάταξη των υπό εξέταση προϊόντων.TITΛΟΣ IIΚΑΤΑΓΩΓΗΆρθρο 21. Τα προϊόντα καταγωγής Πρώην Γιουγκοσλαβικής Δημοκρατίας της Μακεδονίας που προορίζονται για εξαγωγή στην Κοινότητα σύμφωνα με τις ρυθμίσεις που καθορίζονται στον τίτλο Ι της παρούσας συμφωνίας συνοδεύονται από πιστοποιητικό καταγωγής Πρώην Γιουγκοσλαβικής Δημοκρατίας της Μακεδονίας, σύμφωνο με το υπόδειγμα που επισυνάπτεται στο παρόν προσάρτημα.2. Το εν λόγω πιστοποιητικό καταγωγής θεωρείται από τις αρμόδιες αρχές της Πρώην Γιουγκοσλαβικής Δημοκρατίας της Μακεδονίας, εφόσον τα υπό εξέταση προϊόντα μπορούν να θεωρηθούν ως καταγόμενα από την εν λόγω χώρα σύμφωνα με τις διατάξεις που ισχύουν για το θέμα αυτό στην Κοινότητα.3. Ωστόσο, τα προϊόντα της ομάδας ΙΙΙ μπορούν να εισαχθούν στην Κοινότητα σύμφωνα με τις ρυθμίσεις που θεσπίζονται στην παρούσα συμφωνία με την προσθήκη δήλωσης του εξαγωγέα στο τιμολόγιο ή άλλο εμπορικό έγγραφο που συνοδεύει το προϊόν, ότι τα εν λόγω προϊόντα κατάγονται από την Πρώην Γιουγκοσλαβική Δημοκρατία της Μακεδονίας, σύμφωνα με τους ισχύοντες στην Κοινότητα κανόνες.4. Το πιστοποιητικό καταγωγής που αναφέρεται στην παράγραφο 1 δεν απαιτείται για την εισαγωγή εμπορευμάτων που συνοδεύονται από πιστοποιητικό κυκλοφορίας EUR 1, το οποίο εκδίδεται σύμφωνα με τις αντίστοιχες διατάξεις της συμφωνίας συνεργασίας.Άρθρο 3Το πιστοποιητικό καταγωγής εκδίδεται μόνον κατόπιν γραπτής αιτήσεως εκ μέρους του εξαγωγέα ή, με ευθύνη του εξαγωγέα, εκ μέρους του εξουσιοδοτημένου αντιπροσώπου του. Οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας εξασφαλίζουν την ορθή συμπλήρωση των πιστοποιητικών καταγωγής και, προς τον σκοπό αυτό, ζητούν την προσκόμιση οποιουδήποτε απαραίτητου δικαιολογητικού ή διενεργούν οποιονδήποτε έλεγχο θεωρούν σκόπιμο.Άρθρο 4Σε περίπτωση κατά την οποία έχουν θεσπισθεί διαφορετικά κριτήρια για τον προσδιορισμό της καταγωγής προϊόντων που υπάγονται στην


text: ίδια κατηγορία, τα πιστοποιητικά ή οι δηλώσεις καταγωγής πρέπει να περιλαμβάνουν επαρκώς λεπτομερή περιγραφή των εμπορευμάτων, βάσει της οποίας εκδόθηκε το πιστοποιητικό ή συντάχθηκε η δήλωση.Άρθρο 5Η διαπίστωση ασήμαντων ανακολουθιών μεταξύ των στοιχείων που αναγράφει το πιστοποιητικό καταγωγής και εκείνων που αναφέρονται στα έγγραφα που προσκομίζονται στο τελωνείο για τη διεκπεραίωση των διατυπώσεων εισαγωγής των εμπορευμάτων, δεν συνεπάγεται αυτοδικαίως τη θέση υπό αμφισβήτηση των στοιχείων που αναφέρονται στο πιστοποιητικό.TITΛΟΣ IIIΣΥΣΤΗΜΑ ΔΙΠΛΟΥ ΕΛΕΓΧΟΥΤμήμα IΕξαγωγήΆρθρο 6Οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας εκδίδουν άδεια εξαγωγής για κάθε αποστολή από την Πρώην Γιουγκοσλαβική Δημοκρατία της Μακεδονίας κλωστοϋφαντουργικών προϊόντων που υπάγονται σε οποιαδήποτε οριστικά ή προσωρινά ποσοτικά όρια που έχουν θεσπισθεί σύμφωνα με το άρθρο 8 της παρούσας συμφωνίας, μέχρι συμπληρώσεως των αντίστοιχων ποσοτικών ορίων όπως έχουν τροποποιηθεί από τα άρθρα 7,10 και 12 της παρούσας συμφωνίας, καθώς και για κάθε αποστολή κλωστοϋφαντουργικών προϊόντων που υπόκεινται σε σύστημα διπλού ελέγχου χωρίς ποσοτικά όρια όπως προβλέπεται στο άρθρο 3 παράγραφοι 3 και 4 της παρούσας συμφωνίας.Άρθρο 71. Για προϊόντα που υπόκεινται σε ποσοτικά όρια δυνάμει της παρούσας συμφωνίας, η άδεια εξαγωγής ακολουθεί το υπόδειγμα 1 που επισυνάπτεται στο παρόν προσάρτημα και ισχύει για εξαγωγές στο σύνολο του τελωνειακού εδάφους, στο οποίο εφαρμόζεται η συνθήκη για την ίδρυση της Ευρωπαϊκής Κοινότητας.2. Στην περίπτωση που έχουν επιβληθεί ποσοτικά όρια δυνάμει της παρούσας συμφωνίας, κάθε άδεια εξαγωγής θα πρέπει να πιστοποιεί, μεταξύ άλλων, ότι η ποσότητα του εν λόγω προϊόντος καταλογίσθηκε στο ποσοτικό όριο που προβλέπεται για τη σχετική κατηγορία προϊόντων και καλύπτει μόνο μία κατηγορία προϊόντων που υπόκεινται σε ποσοτικά όρια. Η άδεια εξαγωγής μπορεί να χρησιμοποιηθεί για μία ή περισσότερες αποστολές των εν λόγω προϊόντων.3. Για προϊόντα που υπόκεινται σε σύστημα διπλού ελέγχου χωρίς ποσοτικά όρια η άδεια εξαγωγής ακολουθεί το υπόδειγμα 2 που επισυνάπτεται στο παρόν προσάρτημα. Καλύπτει μόνο μία κατηγορία προϊόντων και μπορεί να χρησιμοποιηθεί για μία ή περισσότερες αποστολές των εν λόγω προϊόντων.Άρθρο 8Οι αρμόδιες αρχές της Κοινότητας πρέπει να ενημερώνονται αμέσως σε περίπτωση ανάκλησης ή τροποποίησης οποιασδήποτε άδειας εξαγωγής που έχει ήδη εκδοθεί.Άρθρο 91. Οι εξαγωγές κλωστοϋφαντουργικών προϊόντων που υπόκεινται σε ποσοτικά όρια δυνάμει της παρούσας συμφωνίας καταλογίζονται στα ποσοτικά όρια που έχουν καθορισθεί για το έτος κατά το οποίο πραγματοποιήθηκε η αποστολή των εμπορευμάτων, ακόμη και αν η άδεια εξαγωγής εκδόθηκε μετά την αποστολή.2. Για την εφαρμογή της παραγράφου 1 θεωρείται ότι η αποστολή εμπορευμάτων πραγματοποιείται κατά την ημερομηνία φόρτωσης των εμπορευμάτων σε αεροπλάνο, όχημα ή σκάφος εξαγωγής.Άρθρο 10Η προσκόμιση άδειας εξαγωγής, κατ' εφαρμογή του κατωτέρω άρθρου 12, πραγματοποιείται το αργότερο στις 31 Μαρτίου του έτους που έπεται του έτους αποστολής των εμπορευμάτων που καλύπτει η άδεια.Τμήμα IIΕισαγωγήΆρθρο 11Για την εισαγωγή στην Κοινότητα κλωστοϋφαντουργικών προϊόντων που υπόκεινται σε ποσοτικά όρια ή σε σύστημα διπλού ελέγχου δυνάμει της παρούσας συμφωνίας, επιβάλλεται η προσκόμιση άδειας εισαγωγής.Άρθρο 121. Οι αρμόδιες αρχές της Κοινότητας εκδίδουν την άδεια εισαγωγής που αναφέρεται στο άρθρο 11 εντός πέντε εργάσιμων ημερών από την προσκόμιση από τον εισαγωγέα του πρωτοτύπου της αντίστοιχης άδειας εξαγωγής.2. Οι άδειες εισαγωγής που αφορούν προϊόντα τα οποία υπόκεινται σε ποσοτικά όρια δυνάμει της


text: παρούσας συμφωνίας, ισχύουν για έξι μήνες από την ημερομηνία έκδοσής τους για εισαγωγές στο σύνολο του τελωνειακού εδάφους στο οποίο εφαρμόζεται η συνθήκη για την ίδρυση της Ευρωπαϊκής Κοινότητας.3. Οι άδειες εισαγωγής για προϊόντα που υπόκεινται σε σύστημα διπλού ελέγχου χωρίς ποσοτικά όρια ισχύουν για έξι μήνες από την ημερομηνία της έκδοσής τους για εισαγωγές στο σύνολο του τελωνειακού εδάφους στο οποίο εφαρμόζεται η συνθήκη για την ίδρυση της Ευρωπαϊκής Κοινότητας.4. Οι αρμόδιες αρχές της Κοινότητας ακυρώνουν την άδεια εισαγωγής που έχει ήδη εκδοθεί σε περίπτωση που ανακληθεί η αντίστοιχη άδεια εξαγωγής.Ωστόσο, εάν οι αρμόδιες αρχές της Κοινότητας ενημερωθούν σχετικά με την ανάκληση ή την ακύρωση της άδειας εξαγωγής μόνο μετά την εισαγωγή των προϊόντων στην Κοινότητα, οι σχετικές ποσότητες καταλογίζονται στα ποσοτικά όρια που ισχύουν για τη σχετική κατηγορία και έτος ποσοστώσεων.Άρθρο 131. Σε περίπτωση που οι αρμόδιες αρχές της Κοινότητας διαπιστώσουν ότι οι συνολικές ποσότητες που καλύπτονται από άδειες εξαγωγής που έχουν εκδώσει οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας για συγκεκριμένη κατηγορία κατά τη διάρκεια οποιουδήποτε έτους υπερβαίνουν το ποσοτικό όριο που θεσπίζεται σύμφωνα με το άρθρο 8 της παρούσας συμφωνίας για την εν λόγω κατηγορία, όπως ενδεχομένως τροποποιείται από τα άρθρα 7,10 και 12 της παρούσας συμφωνίας, οι εν λόγω αρχές έχουν τη δυνατότητα να αναστείλουν την περαιτέρω έκδοση αδειών εισαγωγής. Στην περίπτωση αυτή, οι αρμόδιες αρχές της Κοινότητας ενημερώνουν αμέσως τις αρχές της Πρώην Γιουγκοσλαβικής Δημοκρατίας της Μακεδονίας και κινείται αμέσως η ειδική διαδικασία διαβουλεύσεων που καθορίζεται στο άρθρο 14 της παρούσας συμφωνίας.2. Οι αρμόδιες αρχές της Κοινότητας μπορούν να αρνηθούν να εκδώσουν άδεια εισαγωγής για εξαγωγές προϊόντων καταγωγής Πρώην Γιουγκοσλαβικής Δημοκρατίας της Μακεδονίας που υπόκεινται σε ποσοτικά όρια ή σε σύστημα διπλού ελέγχου και δεν καλύπτονται από άδειες εξαγωγής της Πρώην Γιουγκοσλαβικής Δημοκρατίας της Μακεδονίας που να έχουν εκδοθεί σύμφωνα με τις διατάξεις του παρόντος προσαρτήματος.Ωστόσο, με την επιφύλαξη των διατάξεων του άρθρου 10 της παρούσας συμφωνίας, εάν οι αρμόδιες αρχές της Κοινότητας επιτρέψουν την εισαγωγή αυτών των προϊόντων στην Κοινότητα, οι ποσότητες δεν καταλογίζονται στα αντίστοιχα ποσοτικά όρια που θεσπίζονται βάσει της παρούσας συμφωνίας, μετά από ρητή συμφωνία των αρμόδιων αρχών της Πρώην Γιουγκοσλαβικής Δημοκρατίας της Μακεδονίας.TITΛΟΣ IVΜΟΡΦΗ ΚΑΙ ΕΚΔΟΣΗ ΠΙΣΤΟΠΟΙΗΤΙΚΩΝ ΕΞΑΓΩΓΗΣ ΚΑΙ ΠΙΣΤΟΠΟΙΗΤΙΚΩΝ ΚΑΤΑΓΩΓΗΣ ΚΑΙ ΚΟΙΝΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΙΣ ΕΞΑΓΩΓΕΣ ΠΡΟΣ ΤΗΝ ΚΟΙΝΟΤΗΤΑΆρθρο 141. Οι άδειες εξαγωγής και το πιστοποιητικό καταγωγής μπορούν να περιλαμβάνουν πρόσθετα αντίγραφα, που αναφέρονται δεόντως ως τέτοια. Τα αντίγραφα αυτά συντάσσονται στην αγγλική ή γαλλική γλώσσα. Σε περίπτωση που συμπληρώνονται ιδιοχείρως, οι καταχωρίσεις πρέπει να γίνονται με μελάνι και με τυπογραφικά στοιχεία.Τα εν λόγω έντυπα έχουν διαστάσεις 210 × 297 χιλιοστόμετρα. Το χαρτί που χρησιμοποιείται πρέπει να είναι λευκό χαρτί γραφής, χωρίς μηχανικούς πολτούς, βάρους τουλάχιστον 25 g/m2. Αν τα έντυπα περιλαμβάνουν πολλά αντίγραφα, μόνο το πρώτο, που αποτελεί και το πρωτότυπο, τυπώνεται με κυματοειδή διάταξη γραμμών. Αυτό το αντίγραφο φέρει σαφώς την ένδειξη "πρωτότυπο" και τα άλλα αντίγραφα την ένδειξη "αντίγραφο". Μόνο το πρωτότυπο γίνεται δεκτό από τις αρμόδιες αρχές της Κοινότητας ως έγκυρο για τις εξαγωγές προς την Κοινότητα σύμφωνα με τις διατάξεις


text: της συμφωνίας.2. Κάθε έγγραφο φέρει τυποποιημένο αύξοντα αριθμό, έντυπο ή όχι, με τον οποίο είναι δυνατόν να αναγνωρίζεται.Ο αριθμός αυτός αποτελείται από τα ακόλουθα στοιχεία:- διψήφιο αριθμό που προσδιορίζει τη χώρα εξαγωγής ως εξής: 96,- δύο ψηφία που προσδιορίζουν το κράτος μέλος στο οποίο πρόκειται να γίνει ο εκτελωνισμός ως εξής:01= Γαλλία02= Βέλγιο και Λουξεμβούργο03= Κάτω Χώρες04= Γερμανία05= Ιταλία06= Ηνωμένο Βασίλειο07= Ιρλανδία08= Δανία09= Ελλάδα10= Πορτογαλία11= Ισπανία30= Σουηδία32= Φινλανδία38= Αυστρία- μονοψήφιο αριθμό που προσδιορίζει το έτος ποσοστώσεων, που αντιστοιχεί στο τελευταίο ψηφίο του αντίστοιχου έτους, π.χ. 0 για το 2000,- διψήφιο αριθμό από το 01 έως το 99, που προσδιορίζει την υπηρεσία εκδόσεως στην χώρα εξαγωγής,- πενταψήφιο αριθμό από το 00001 έως το 99999 που αποδίδεται στο κράτος μέλος στο οποίο πρόκειται να γίνει ο εκτελωνισμός.Άρθρο 15Η άδεια εξαγωγής και το πιστοποιητικό καταγωγής μπορούν να εκδίδονται μετά την αποστολή των προϊόντων τα οποία αφορούν. Στην περίπτωση αυτή θα πρέπει να φέρουν την ένδειξη "delivré a posteriori", ή "issued retrospectively".Άρθρο 161. Σε περίπτωση κλοπής, απώλειας ή καταστροφής μιας άδειας εξαγωγής ή ενός πιστοποιητικού καταγωγής, ο εξαγωγέας μπορεί να υποβάλει αίτηση στις αρμόδιες αρχές της Πρώην Γιουγκοσλαβικής Δημοκρατίας της Μακεδονίας που τα εξέδωσαν για την έκδοση αντιγράφου βάσει των εγγράφων εξαγωγής που διαθέτει. Το αντίγραφο κάθε άδειας ή πιστοποιητικού που εκδίδεται κατ' αυτόν τον τρόπο φέρει την ένδειξη "duplicata" ή "duplicate".2. Το αντίγραφο φέρει την ημερομηνία του πρωτοτύπου άδειας εξαγωγής ή του πρωτοτύπου του πιστοποιητικού καταγωγής.TITΛΟΣ VΔΙΟΙΚΗΤΙΚΗ ΣΥΝΕΡΓΑΣΙΑΆρθρο 17Η Κοινότητα και η Πρώην Γιουγκοσλαβική Δημοκρατία της Μακεδονίας συνεργάζονται στενά για την εφαρμογή των διατάξεων του παρόντος προσαρτήματος. Για το σκοπό αυτό, και τα δύο μέρη διευκολύνουν τις επαφές και τις ανταλλαγές απόψεων, μεταξύ άλλων και για τεχνικά θέματα.Άρθρο 18Για να εξασφαλίζεται η ορθή εφαρμογή του παρόντος προσαρτήματος, η Κοινότητα και η Πρώην Γιουγκοσλαβική Δημοκρατία της Μακεδονίας παρέχουν αμοιβαία βοήθεια για τον έλεγχο της γνησιότητας και ακρίβειας των αδειών εξαγωγής και των πιστοποιητικών καταγωγής που εκδίδουν ή άλλων δηλώσεων που συντάσσονται στο πλαίσιο του παρόντος προσαρτήματος.Άρθρο 19Η Πρώην Γιουγκοσλαβική Δημοκρατία της Μακεδονίας διαβιβάζει στην Επιτροπή των Ευρωπαϊκών Κοινοτήτων τα ονόματα και τις διευθύνσεις των αρμοδίων αρχών για την έκδοση και επαλήθευση των αδειών εξαγωγής και πιστοποιητικών καταγωγής, καθώς και δείγματα των σφραγίδων που χρησιμοποιούν οι αρχές αυτές και δείγματα των υπογραφών των αρμοδίων υπαλλήλων για την υπογραφή των αδειών εξαγωγής και πιστοποιητικών καταγωγής. Η Πρώην Γιουγκοσλαβική Δημοκρατία της Μακεδονίας ενημερώνει επίσης την Κοινότητα σχετικά με μεταβολές όσον αφορά τις πληροφορίες αυτές.Άρθρο 201. Ο εκ των υστέρων έλεγχος των πιστοποιητικών καταγωγής ή αδειών εξαγωγής πραγματοποιείται δειγματοληπτικά, ή όποτε οι αρμόδιες αρχές της Κοινότητας έχουν εύλογες αμφιβολίες ως προς τη γνησιότητα του πιστοποιητικού ή της άδειας ή την ακρίβεια των πληροφοριών όσον αφορά την πραγματική καταγωγή των εν λόγω προϊόντων.2. Στις περιπτώσεις αυτές οι αρμόδιες αρχές της Κοινότητας επιστρέφουν το πιστοποιητικό καταγωγής ή την άδεια εξαγωγής ή αντίγραφό τους στις αρμόδιες αρχές της Πρώην Γιουγκοσλαβικής Δημοκρατίας της Μακεδονίας, εξηγώντας, αν κριθεί σκόπιμο, τους ουσιαστικούς ή τυπικούς λόγους που δικαιολογούν τη διεξαγωγή έρευνας. Εάν έχει υποβληθεί τιμολόγιο, το τιμολόγιο αυτό ή αντίγραφό του επισυνάπτεται στο πιστοποιητικό ή


text: στην άδεια ή στα αντίγραφά τους. Επιπλέον, οι αρχές διαβιβάζουν οποιαδήποτε πληροφορία διαθέτουν σύμφωνα με την οποία τα στοιχεία που αναγράφονται στο εν λόγω πιστοποιητικό ή άδεια είναι ανακριβή.3. Οι διατάξεις της ανωτέρω παραγράφου 1 εφαρμόζονται επίσης σε εκ των υστέρων ελέγχους της δήλωσης καταγωγής που προβλέπονται στο άρθρο 2 του παρόντος προσαρτήματος.4. Τα αποτελέσματα των εκ των υστέρων ελέγχων που πραγματοποιούνται σύμφωνα με τις ανωτέρω παραγράφους 1 και 2 ανακοινώνονται στις αρμόδιες αρχές της Κοινότητας το αργότερο εντός τριμήνου. Στην ανακοίνωση αυτή, δηλώνεται κατά πόσο το αμφισβητούμενο πιστοποιητικό, άδεια ή δήλωση ισχύει για εμπορεύματα που πράγματι εξήχθησαν και κατά πόσο τα εμπορεύματα αυτά μπορούν να εξαχθούν σύμφωνα με τις ρυθμίσεις που θεσπίζονται στην παρούσα συμφωνία. Οι πληροφορίες περιλαμβάνουν επίσης, κατόπιν αιτήσεως της Κοινότητας, αντίγραφα όλων των απαραίτητων εγγράφων για την πλήρη εξακρίβωση των πραγματικών περιστατικών, και ιδίως για τον προσδιορισμό της πραγματικής καταγωγής των εμπορευμάτων.Σε περίπτωση που οι έλεγχοι αυτοί αποκαλύψουν συστηματικές παρατυπίες κατά τη χρήση των δηλώσεων καταγωγής, η Κοινότητα έχει τη δυνατότητα να υποβάλει τις εισαγωγές των εν λόγω προϊόντων στις διατάξεις του άρθρου 2 παράγραφος 1 του παρόντος προσαρτήματος.5. Για τους σκοπούς του εκ των υστέρων ελέγχου των πιστοποιητικών καταγωγής, τα αντίγραφα των πιστοποιητικών καθώς και όλα τα έγγραφα εξαγωγής που αναφέρονται σε αυτά τα πιστοποιητικά φυλάσσονται τουλάχιστον για δύο χρόνια από τις αρμόδιες αρχές της Πρώην Γιουγκοσλαβικής Δημοκρατίας της Μακεδονίας.6. Η προσφυγή στη διαδικασία δειγματοληπτικού ελέγχου που προβλέπεται στο παρόν άρθρο δεν πρέπει να αποτελεί εμπόδιο για τη διάθεση των εν λόγω προϊόντων για εγχώρια κατανάλωση.Άρθρο 211. Στην περίπτωση που η διαδικασία επαλήθευσης που αναφέρεται στο άρθρο 20, ή οι πληροφορίες που διαθέτουν οι αρμόδιες αρχές της Κοινότητας ή της Πρώην Γιουγκοσλαβικής Δημοκρατίας υποδεικνύουν ή αφήνουν να διαφανεί ότι οι διατάξεις της παρούσας συμφωνίας καταστρατηγούνται ή παραβιάζονται, τα δύο συμβαλλόμενα μέρη συνεργάζονται στενά και με την προσήκουσα ταχύτητα, ώστε να αποτραπεί τέτοιου είδους παράβαση ή καταστρατήγηση.2. Για το σκοπό αυτό, οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας διενεργούν, με δική τους πρωτοβουλία ή κατόπιν αιτήσεως της Κοινότητας, τις ανάλογες έρευνες ή φροντίζουν να διενεργηθούν αυτές οι έρευνες σχετικά με τις εργασίες που διεξάγονται ή φαίνεται στην Κοινότητα ότι διεξάγονται κατά παράβαση ή καταστρατήγηση του παρόντος προσαρτήματος. Η Πρώην Γιουγκοσλαβική Δημοκρατία της Μακεδονίας ανακοινώνει τα αποτελέσματα των ερευνών αυτών στην Κοινότητα, μαζί με οποιαδήποτε άλλη πληροφορία σχετική με την αιτία της καταστρατήγησης ή παράβασης, καθώς και την πραγματική καταγωγή των προϊόντων.3. Κατόπιν συμφωνίας μεταξύ της Κοινότητας και της Πρώην Γιουγκοσλαβικής Δημοκρατίας της Μακεδονίας, υπάλληλοι που ορίζονται από την Κοινότητα μπορούν να είναι παρόντες στις έρευνες που αναφέρονται στην ανωτέρω παράγραφο 2.4. Για την επίτευξη της συνεργασίας που αναφέρεται στην παράγραφο 1 ανωτέρω, οι αρμόδιες αρχές της Κοινότητας και της Πρώην Γιουγκοσλαβικής Δημοκρατίας της Μακεδονίας ανταλλάσσουν κάθε πληροφορία που θεωρείται από οποιοδήποτε από τα συμβαλλόμενα μέρη ότι είναι χρήσιμη για την πρόληψη της καταστρατήγησης ή της παράβασης των διατάξεων της παρούσας συμφωνίας. Οι ανταλλαγές αυτές πληροφοριών μπορούν να περιλαμβάνουν στοιχεία για την παραγωγή κλωστοϋφαντουργικών προϊόντων στην Πρώην Γιουγκοσλαβική Δημοκρατία της Μακεδονίας και το εμπόριο προϊόντων


text: του τύπου που καλύπτονται από την παρούσα συμφωνία μεταξύ της Πρώην Γιουγκοσλαβικής Δημοκρατίας της Μακεδονίας και τρίτων χωρών, ιδίως εάν η Κοινότητα έχει σοβαρούς λόγους να θεωρεί ότι τα εν λόγω προϊόντα ενδέχεται να τελούν υπό καθεστώς διαμετακόμισης στο έδαφος της Πρώην Γιουγκοσλαβικής Δημοκρατίας της Μακεδονίας πριν από την εισαγωγή τους την Κοινότητα. Στις πληροφορίες αυτές μπορούν να περιλαμβάνονται, κατόπιν αιτήσεως της Κοινότητας, αντίγραφα όλων των διαθέσιμων σχετικών εγγράφων.5. Εάν υπάρχουν επαρκή στοιχεία που να δείχνουν ότι οι διατάξεις του παρόντος προσαρτήματος καταστρατηγούνται ή παραβιάζονται, οι αρμόδιες αρχές της Πρώην Γιουγκοσλαβικής Δημοκρατίας της Μακεδονίας και της Κοινότητας μπορούν να συμφωνήσουν να λάβουν τα μέτρα που καθορίζονται στο άρθρο 10 παράγραφος 4 της παρούσας συμφωνίας και οποιαδήποτε άλλα μέτρα θεωρηθούν αναγκαία για να μην επαναληφθεί τέτοιου είδους καταστρατήγηση ή παράβαση.Δείγμα του πιστοποιητικού καταγωγής που αναφέρεται στο άρθρο 2 παράγραφος 1 του προσαρτήματος Α>PIC FILE= "L_1999344EL.003101.EPS">Δείγμα της άδειας εξαγωγής που αναφέρεται στο άρθρο 7 παράγραφος 1 του προσαρτήματος Α: Υπόδειγμα 1>PIC FILE= "L_1999344EL.003301.EPS">Δείγμα της άδειας εξαγωγής που αναφέρεται στο άρθρο 7 παράγραφος 3 του προσαρτήματος Α: Υπόδειγμα 2>PIC FILE= "L_1999344EL.003501.EPS">Προσάρτημα BΠροϊόντα βιοτεχνίας και λαϊκής τέχνης καταγωγής Πρώην Γιουγκοσλαβικής Δημοκρατίας της Μακεδονίας1. Η εξαίρεση που προβλέπεται στο άρθρο 5 της παρούσας συμφωνίας όσον αφορά τα προϊόντα βιοτεχνικής παραγωγής ισχύει μόνο για τους ακόλουθους τύπους προϊόντων:α) υφάσματα υφαινόμενα αποκλειστικά σε χειροκίνητους ή ποδοκίνητους αργαλειούς, εφόσον ανήκουν σε ένα από τα είδη που κατασκευάζει εκ παραδόσεως η βιοτεχνία της Πρώην Γιουγκοσλαβικής Δημοκρατίας της Μακεδονίας·β) ενδύματα ή άλλα κλωστοϋφαντουργικά προϊόντα που ανήκουν σε ένα από τα είδη που κατασκευάζει εκ παραδόσεως η βιοτεχνία της Πρώην Γιουγκοσλαβικής Δημοκρατίας της Μακεδονίας, χειροποίητα, με βάση τα προαναφερθέντα υφάσματα και ραμμένα αποκλειστικά στο χέρι χωρίς τη βοήθεια μηχανής·γ) παραδοσιακά χειροποίητα προϊόντα λαϊκής τέχνης της Πρώην Γιουγκοσλαβικής Δημοκρατίας της Μακεδονίας, όπως καθορίζονται σε κατάλογο που θα συμφωνηθεί μεταξύ της Κοινότητας και της Πρώην Γιουγκοσλαβικής Δημοκρατίας της Μακεδονίας.Εξαίρεση χορηγείται μόνο για προϊόντα που καλύπτονται από πιστοποιητικό σύμφωνα με το υπόδειγμα το οποίο επισυνάπτεται στο παρόν προσάρτημα και εκδίδεται από τις αρμόδιες αρχές της Πρώην Γιουγκοσλαβικής Δημοκρατίας της Μακεδονίας. Τα πιστοποιητικά αυτά πρέπει να αναφέρουν τους λόγους έκδοσής τους. Οι αρμόδιες αρχές της Κοινότητας αποδέχονται τα πιστοποιητικά αυτά, αφού ελέγξουν ότι τα εν λόγω προϊόντα πληρούν τις προϋποθέσεις που καθορίζονται στο παρόν προσάρτημα. Τα πιστοποιητικά που αφορούν τα προϊόντα που προβλέπονται στο στοιχείο γ) ανωτέρω πρέπει να φέρουν ευκρινώς τη σφραγίδα "FOLKLORE". Σε περίπτωση διάστασης απόψεων μεταξύ των μερών σχετικά με το χαρακτήρα των προϊόντων αυτών διεξάγονται διαβουλεύσεις εντός ενός μηνός προκειμένου να επιλυθούν οι διαφορές αυτές.Σε περίπτωση που οι εισαγωγές οποιουδήποτε προϊόντος που καλύπτεται από το παρόν προσάρτημα αποκτήσουν διαστάσεις που πιθανόν να δημιουργήσουν προβλήματα εντός της Κοινότητας, αρχίζουν, όσο το δυνατόν ταχύτερα, διαβουλεύσεις με την Πρώην Γιουγκοσλαβική Δημοκρατία της Μακεδονίας με στόχο την επίλυση αυτού του προβλήματος, με την έγκριση, εφόσον κριθεί αναγκαίο, ποσοτικού ορίου, σύμφωνα με τη διαδικασία που καθορίζεται στο άρθρο 14 της παρούσας συμφωνίας.2. Οι διατάξεις των τίτλων IV και V του προσαρτήματος Α ισχύουν κατ' αναλογία για τα προϊόντα που καλύπτονται από το σημείο 1 του παρόντος


text: προσαρτήματος.Παράρτημα του προσαρτήματος Β>PIC FILE= "L_1999344EL.003902.EPS">Προσάρτημα ΓΟ ετήσιος συντελεστής αύξησης των ποσοτικών ορίων που θα ήταν δυνατόν να επιβληθούν δυνάμει του άρθρου 8 της παρούσας συμφωνίας για τα προϊόντα που καλύπτει η παρούσα συμφωνία καθορίζεται κατόπιν συμφωνίας μεταξύ των μερών, σύμφωνα με τις διαδικασίες διαβουλεύσεων που ορίζονται στο άρθρο 14 της παρούσας συμφωνίας.Πρωτόκολλο συμφωνίας για την πρόσβαση στην αγοράΣτο πλαίσιο της συμφωνίας για το εμπόριο κλωστοϋφαντουργικών προϊόντων μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας, που μονογραφήθηκε στις Βρυξέλλες στις 2 Δεκεμβρίου 1999, τα μέρη σημείωσαν την αμοιβαία τους συναίνεση για τα ακόλουθα θέματα:1. οι δασμοί που ισχύουν στην Πρώην Γιουγκοσλαβική Δημοκρατία της Μακεδονίας για κλωστοϋφαντουργικά προϊόντα και είδη ένδυσης δεν θα αυξηθούν κατά το διάστημα ισχύος της συμφωνίας·2. τα μέρη συμφωνούν να μην επιβάλουν μη δασμολογικά εμπόδια κατά το διάστημα ισχύος της συμφωνίας.


text:
 3.12.2016
 EL
 Επίσημη Εφημερίδα της Ευρωπαϊκής Ένωσης
 L 329/45
 ΣΥΜΦΩΝΊΑ ΣΤΡΑΤΗΓΙΚΉΣ ΕΤΑΙΡΙΚΉΣ ΣΧΈΣΗΣ
 μεταξύ της Ευρωπαϊκής Ένωσης και των κρατών μελών της, αφενός, και του Καναδά, αφετέρου
 Η ΕΥΡΩΠΑΪΚΗ ΕΝΩΣΗ, εφεξής «η Ένωση»,
 και
 ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
 Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
 Η ΤΣΕΧΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΔΑΝΙΑΣ,
 Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
 Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
 Η ΙΡΛΑΝΔΙΑ,
 Η ΕΛΛΗΝΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
 Η ΓΑΛΛΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΚΡΟΑΤΙΑΣ,
 Η ΙΤΑΛΙΚΗ ΔΗΜΟΚΡΑΤΙΑ,
 Η ΚΥΠΡΙΑΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,
 Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
 ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
 Η ΟΥΓΓΑΡΙΑ,
 Η ΔΗΜΟΚΡΑΤΙΑ ΤΗΣ ΜΑΛΤΑΣ,
 ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
 Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
 Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
 Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
 Η ΡΟΥΜΑΝΙΑ,
 Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
 Η ΣΛΟΒΑΚΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
 ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
 ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ,
 συμβαλλόμενα μέρη της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, εφεξής καλούμενα «τα κράτη μέλη»,
 αφενός, και
 ο ΚΑΝΑΔΑΣ,
 αφετέρου,
 αναφερόμενοι από κοινού εφεξής ως «τα μέρη»,
 ΕΜΠΝΕΟΜΕΝΑ ΑΠΟ τη μακροχρόνια φιλία που έχει σφυρηλατηθεί μεταξύ των λαών της Ευρώπης και του Καναδά μέσω των εκτεταμένων ιστορικών, πολιτιστικών, πολιτικών και οικονομικών τους δεσμών,
 ΣΗΜΕΙΩΝΟΝΤΑΣ την πρόοδο που σημειώθηκε από τη συμφωνία-πλαίσιο εμπορικής και οικονομικής συνεργασίας μεταξύ των Ευρωπαϊκών Κοινοτήτων και του Καναδά του 1976, τη δήλωση του 1990 για τις διατλαντικές σχέσεις μεταξύ της Ευρωπαϊκής Κοινότητας και των κρατών μελών της και του Καναδά, την κοινή πολιτική δήλωση σχετικά με τις σχέσεις ΕΕ-Καναδά και το κοινό σχέδιο δράσης ΕΚ-Καναδά του 1996, το θεματολόγιο εταιρικής σχέσης ΕΕ-Καναδά του 2004 και τη συμφωνία του 2005 μεταξύ της Ευρωπαϊκής Ένωσης και του Καναδά σχετικά με την καθιέρωση πλαισίου για τη συμμετοχή του Καναδά στις επιχειρήσεις διαχείρισης κρίσεων της Ευρωπαϊκής Ένωσης και έκτοτε,
 ΕΠΙΒΕΒΑΙΩΝΟΝΤΑΣ την ισχυρή προσήλωσή τους στις δημοκρατικές αρχές και τα ανθρώπινα δικαιώματα, όπως ορίζονται στην Οικουμενική Διακήρυξη των Δικαιωμάτων του Ανθρώπου,
 ΣΥΜΜΕΡΙΖΟΜΕΝΑ την άποψη ότι η διάδοση των όπλων μαζικής καταστροφής συνιστά σοβαρή απειλή για τη διεθνή ασφάλεια,
 ΑΞΙΟΠΟΙΩΝΤΑΣ την μακρά τους παράδοση συνεργασίας για την προώθηση των διεθνών αρχών της ειρήνης και ασφάλειας, καθώς και του κράτους δικαίου,
 ΕΠΙΒΕΒΑΙΩΝΟΝΤΑΣ την αποφασιστικότητά τους για την καταπολέμηση της τρομοκρατίας και του οργανωμένου εγκλήματος μέσω διμερών και πολυμερών διαύλων,
 ΑΝΑΛΑΜΒΑΝΟΝΤΑΣ ΑΠΟ ΚΟΙΝΟΥ δέσμευση για τη μείωση της φτώχειας, την τόνωση της οικονομικής ανάπτυξης χωρίς αποκλεισμούς και στηρίζοντας τις αναπτυσσόμενες χώρες στις προσπάθειές τους προς την κατεύθυνση πολιτικών και οικονομικών μεταρρυθμίσεων,
 ΑΝΑΓΝΩΡΙΖΟΝΤΑΣ την επιθυμία τους να προωθήσουν την αειφόρο ανάπτυξη από οικονομική, κοινωνική και περιβαλλοντική άποψη,
 ΕΚΦΡΑΖΟΝΤΑΣ την υπερηφάνειά τους για τις εκτεταμένες διαπροσωπικές επαφές μεταξύ των πολιτών τους και για τη δέσμευσή τους σχετικά με την προστασία και την προώθηση της πολυμορφίας της πολιτιστικής έκφρασης,
 ΑΝΑΓΝΩΡΙΖΟΝΤΑΣ τον σημαντικό ρόλο που μπορούν να διαδραματίσουν οι αποτελεσματικοί πολυμερείς οργανισμοί στην προώθηση της συνεργασίας και την επίτευξη θετικών αποτελεσμάτων στα παγκόσμια ζητήματα και τις παγκόσμιες προκλήσεις,
 ΛΑΜΒΑΝΟΝΤΑΣ ΥΠΟΨΗ τη δυναμική σχέση εμπορίου και επενδύσεων, η οποία θα μπορούσε να ενισχυθεί περαιτέρω μέσω της αποτελεσματικής εφαρμογής μιας συνολικής


text:
οικονομικής και εμπορικής συμφωνίας,
 ΥΠΕΝΘΥΜΙΖΟΝΤΑΣ ότι οι διατάξεις της παρούσας συμφωνίας που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης δεσμεύουν το Ηνωμένο Βασίλειο και την Ιρλανδία ως χωριστά συμβαλλόμενα μέρη, και όχι ως μέρη της Ευρωπαϊκής Ένωσης, εκτός αν η Ευρωπαϊκή Ένωση, από κοινού με το Ηνωμένο Βασίλειο ή/και την Ιρλανδία, έχουν ομού κοινοποιήσει στον Καναδά ότι το Ηνωμένο Βασίλειο ή η Ιρλανδία δεσμεύονται ως μέρη της Ευρωπαϊκής Ένωσης σύμφωνα με το Πρωτόκολλο αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης. Αν το Ηνωμένο Βασίλειο ή/και η Ιρλανδία παύσουν να δεσμεύονται ως μέρη της Ευρωπαϊκής Ένωσης σύμφωνα με το άρθρο 4α του Πρωτοκόλλου αριθ. 21, η Ευρωπαϊκή Ένωση από κοινού με το Ηνωμένο Βασίλειο ή/και την Ιρλανδία ενημερώνουν αμέσως τον Καναδά για κάθε αλλαγή της θέσης τους και, στην περίπτωση αυτή, εξακολουθούν να δεσμεύονται από τις διατάξεις της συμφωνίας ιδίω ονόματι. Το ίδιο ισχύει για τη Δανία, σύμφωνα με το Πρωτόκολλο το οποίο προσαρτάται στις εν λόγω συνθήκες για τη θέση της Δανίας.
 ΑΝΑΓΝΩΡΙΖΟΝΤΑΣ τις θεσμικές αλλαγές που έχουν συντελεστεί στην Ευρωπαϊκή Ένωση μετά την έναρξη ισχύος της Συνθήκης της Λισαβόνας,
 ΕΠΙΒΕΒΑΙΩΝΟΝΤΑΣ το καθεστώς τους ως στρατηγικών εταίρων και την αποφασιστικότητά τους να ενισχύσουν περαιτέρω και να αναβαθμίσουν τις σχέσεις τους και τη διεθνή τους συνεργασία στη βάση του αμοιβαίου σεβασμού και του διαλόγου, με στόχο την προώθηση των κοινών συμφερόντων και αξιών τους,
 ΠΕΠΕΙΣΜΕΝΑ ότι η συνεργασία αυτή πρέπει να διαμορφωθεί προοδευτικά και με πραγματισμό, καθώς αναπτύσσονται οι πολιτικές τους,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 ΤΙΤΛΟΣ I
 ΒΑΣΗ ΤΗΣ ΣΥΝΕΡΓΑΣΙΑΣ
 Άρθρο 1
 Γενικές αρχές
 1. Τα συμβαλλόμενα μέρη εκφράζουν την υποστήριξή τους στις κοινές αρχές που προβλέπονται στον Χάρτη των Ηνωμένων Εθνών.
 2. Λαμβάνοντας υπόψη τις στρατηγικές τους σχέσεις, τα μέρη καταβάλλουν προσπάθειες να ενισχυθεί η συνοχή στην ανάπτυξη της συνεργασίας τους σε διμερές, περιφερειακό και πολυμερές επίπεδο.
 3. Τα μέρη εφαρμόζουν την παρούσα συμφωνία με βάση τις κοινές αξίες, τις αρχές του διαλόγου, του αμοιβαίου σεβασμού, της ισότιμης εταιρικής σχέσης, της πολυμερούς προσέγγισης, της συναίνεσης και της τήρησης του διεθνούς δικαίου.
 ΤΙΤΛΟΣ IΙ
 ΑΝΘΡΩΠΙΝΑ ΔΙΚΑΙΩΜΑΤΑ, ΘΕΜΕΛΙΩΔΕΙΣ ΕΛΕΥΘΕΡΙΕΣ, ΔΗΜΟΚΡΑΤΙΑ ΚΑΙ ΤΟ ΚΡΑΤΟΣ ΔΙΚΑΙΟΥ
 Άρθρο 2
 Τήρηση και προάσπιση των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών
 1. Ο σεβασμός των δημοκρατικών αρχών, των ανθρωπίνων δικαιωμάτων και των θεμελιωδών ελευθεριών, όπως ορίζονται στην Οικουμενική Διακήρυξη των Δικαιωμάτων του Ανθρώπου και τις ισχύουσες διεθνείς συνθήκες για τα ανθρώπινα δικαιώματα και άλλες νομικά δεσμευτικές πράξεις στις οποίες η Ένωση ή τα κράτη μέλη της και ο Καναδάς είναι συμβαλλόμενα μέρη, αποτελεί τη βάση των αντίστοιχων εθνικών και διεθνών πολιτικών των μερών και αποτελεί ουσιώδες στοιχείο της παρούσας συμφωνίας.
 2. Τα μέρη καταβάλλουν προσπάθειες συνεργασίας και προάσπισης των λόγω δικαιωμάτων και αρχών στις οικείες πολιτικές τους και ενθαρρύνουν άλλα κράτη μέλη να προσχωρήσουν στις εν λόγω διεθνείς συνθήκες για τα ανθρώπινα δικαιώματα και


text:
τα νομικά δεσμευτικά μέσα και να υλοποιούν τις δικές τους υποχρεώσεις σχετικά με τα ανθρώπινα δικαιώματα.
 3. Τα μέρη δεσμεύονται για την προαγωγή της δημοκρατίας, συμπεριλαμβανομένων των ελεύθερων και αδιάβλητων εκλογικών διαδικασιών σύμφωνα με τα διεθνή πρότυπα. Κάθε μέρος ενημερώνει το άλλο για τις αντίστοιχες αποστολές παρακολούθησης εκλογών και καλεί το άλλο μέρος να συμμετάσχει, κατά περίπτωση.
 4. Τα μέρη αναγνωρίζουν τη σημασία του κράτους δικαίου για την προστασία των ανθρωπίνων δικαιωμάτων και για την αποτελεσματική λειτουργία των θεσμών διακυβέρνησης σε ένα δημοκρατικό κράτος. Αυτό περιλαμβάνει την ύπαρξη ανεξάρτητου δικαστικού συστήματος, την ισότητα ενώπιον του νόμου, το δικαίωμα σε δίκαιη δίκη και την πρόσβαση των ατόμων σε αποτελεσματική δικαστική προστασία.
 ΤΙΤΛΟΣ ΙΙΙ
 ΔΙΕΘΝΗΣ ΕΙΡΗΝΗ ΚΑΙ ΑΣΦΑΛΕΙΑ ΚΑΙ ΑΠΟΤΕΛΕΣΜΑΤΙΚΗ ΠΟΛΥΜΕΡΗΣ ΠΡΟΣΕΓΓΙΣΗ
 Άρθρο 3
 Όπλα μαζικής καταστροφής
 1. Τα συμβαλλόμενα μέρη θεωρούν ότι η διάδοση των όπλων μαζικής καταστροφής (ΟΜΚ) και των μέσων παράδοσής τους, τόσο προς κρατικούς όσο και προς μη κρατικούς φορείς, αποτελεί μία από τις σοβαρότερες απειλές κατά της διεθνούς σταθερότητας και ασφάλειας.
 2. Συνεπώς, τα μέρη συμφωνούν να συνεργασθούν και να συμβάλουν στην πρόληψη της διάδοσης ΟΜΚ και των φορέων τους, μεριμνώντας για την πλήρη τήρηση και εφαρμογή των υποχρεώσεων που έχουν αναλάβει στο πλαίσιο των διεθνών συμφωνιών για τον αφοπλισμό και τη μη διάδοση αυτών, καθώς και των αποφάσεων του Συμβουλίου Ασφαλείας του ΟΗΕ. Επιπλέον, τα μέρη συνεχίζουν να συνεργάζονται, ανάλογα με την περίπτωση, για την υποστήριξη των προσπαθειών μη διάδοσης μέσω της συμμετοχής στα καθεστώτα ελέγχου των εξαγωγών στα οποία συμμετέχουν και τα δύο μέρη. Τα συμβαλλόμενα μέρη συμφωνούν ότι η παρούσα διάταξη συνιστά ουσιώδες στοιχείο της παρούσας συμφωνίας.
 3. Τα συμβαλλόμενα μέρη συμφωνούν επιπλέον να συνεργάζονται και να συμβάλλουν στην πρόληψη της διάδοσης των ΟΜΚ και των φορέων τους:
 α)
 λαμβάνοντας μέτρα, όπου ενδείκνυται, για την υπογραφή, την επικύρωση όλων των σχετικών διεθνών συνθηκών αφοπλισμού και μη διάδοσης ή την προσχώρηση σε αυτές και εφαρμόζοντας πλήρως όλες τις υποχρεώσεις που απορρέουν από τις συνθήκες στις οποίες είναι συμβαλλόμενα μέρη, καθώς και ενθαρρύνοντας άλλα κράτη να προσχωρήσουν στις εν λόγω συνθήκες·
 β)
 διατηρώντας ένα αποτελεσματικό σύστημα εθνικών ελέγχων κατά την εξαγωγή, ελέγχοντας την εξαγωγή και προλαμβάνοντας την παράνομη διαμεσολάβηση και διαμετακόμιση προϊόντων που συνδέονται με τα όπλα μαζικής καταστροφής, συμπεριλαμβανομένου του ελέγχου της τελικής χρησιμοποίησης των τεχνολογιών διπλής χρήσης, και προβλέποντας αυστηρές κυρώσεις στις περιπτώσεις παραβίασης των ελέγχων κατά την εξαγωγή·
 γ)
 καταπολεμώντας τη διάδοση χημικών, βιολογικών και τοξινικών όπλων. Τα μέρη συμφωνούν να συνεργάζονται στα σχετικά φόρουμ με στόχο την προώθηση των προοπτικών για καθολική προσχώρηση στις διεθνείς συμβάσεις, και ιδίως στη Σύμβαση για τα χημικά όπλα (Σύμβαση για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους), και τη Σύμβαση για τα βιολογικά και τοξινικά όπλα [Σύμβαση περί απαγορεύσεως της αναπτύξεως, παραγωγής και αποθηκεύσεως βακτηριολογικών (βιολογικών) και τοξινικών όπλων και καταστροφής αυτών].
 4. Τα συμβαλλόμενα μέρη συμφωνούν να καθιερώσουν τακτική συνεδρίαση υψηλού επιπέδου μεταξύ ΕΕ και Καναδά για την ανταλλαγή απόψεων όσον αφορά τους τρόπους προώθησης της συνεργασίας σχετικά με διάφορα θέματα μη διάδοσης και αφοπλισμού.
 Άρθρο 4


text:
Φορητά όπλα και ελαφρός οπλισμός
 1. Τα συμβαλλόμενα μέρη αναγνωρίζουν ότι η παράνομη κατασκευή, μεταφορά και κυκλοφορία φορητών όπλων και ελαφρού οπλισμού (SALW), συμπεριλαμβανομένων των πυρομαχικών τους, καθώς και η άμετρη συγκέντρωση, η κακή διαχείριση, τα ανεπαρκώς ασφαλισμένα αποθέματα και η ανεξέλεγκτη διάδοσή τους συνιστούν σοβαρή απειλή κατά της ειρήνης και της διεθνούς ασφάλειας.
 2. Τα συμβαλλόμενα μέρη συμφωνούν να εφαρμόσουν τις αντίστοιχες δεσμεύσεις τους για την αντιμετώπιση της παράνομης εμπορίας SALW, συμπεριλαμβανομένων των πυρομαχικών τους, στο πλαίσιο των σχετικών διεθνών νομικών μέσων, συμπεριλαμβανομένου του προγράμματος δράσης των Ηνωμένων Εθνών για την πρόληψη, την καταπολέμηση και την εξάλειψη της παράνομης εμπορίας SALW σε όλες της τις πτυχές, καθώς και τις υποχρεώσεις που απορρέουν από τις αποφάσεις του Συμβουλίου Ασφαλείας του ΟΗΕ.
 3. Τα συμβαλλόμενα μέρη καταβάλλουν προσπάθειες, ώστε να λάβουν μέτρα για την αντιμετώπιση του παράνομου εμπορίου SALW, καθώς και να συνεργαστούν και να επιδιώξουν τον συντονισμό, τη συμπληρωματικότητα και τη συνέργεια στις κοινές τους προσπάθειες να βοηθήσουν άλλα κράτη να αντιμετωπίσουν το λαθρεμπόριο SALW και πυρομαχικών σε παγκόσμιο, περιφερειακό και εθνικό επίπεδο, ανάλογα με την περίπτωση.
 Άρθρο 5
 Διεθνές Ποινικό Δικαστήριο
 1. Τα συμβαλλόμενα μέρη επιβεβαιώνουν ότι η σοβαρότερη εγκληματικότητα διεθνούς εμβέλειας δεν πρέπει να παραμένει ατιμώρητη και ότι η αποτελεσματική δίωξή της πρέπει να εξασφαλίζεται με τη λήψη μέτρων σε εθνικό επίπεδο και με την ενίσχυση της διεθνούς συνεργασίας, μεταξύ άλλων στο πλαίσιο του Διεθνούς Ποινικού Δικαστηρίου (ΔΠΔ).
 2. Τα μέρη έχουν δεσμευτεί από κοινού να προωθήσουν την καθολική επικύρωση ή προσχώρηση στο Καταστατικό της Ρώμης του ΔΠΔ και να εργαστούν προς την κατεύθυνση της αποτελεσματικής εφαρμογής του καταστατικού σε εθνικό επίπεδο από τα κράτη μέρη του ΔΠΔ.
 Άρθρο 6
 Συνεργασία για την καταπολέμηση της τρομοκρατίας
 1. Τα συμβαλλόμενα μέρη αναγνωρίζουν ότι η καταπολέμηση της τρομοκρατίας αποτελεί κοινή προτεραιότητα και τονίζουν ότι η καταπολέμηση της τρομοκρατίας πρέπει να διεξάγεται με σεβασμό του κράτους δικαίου, του διεθνούς δικαίου, και ιδίως του Χάρτη των Ηνωμένων Εθνών και των σχετικών αποφάσεων του Συμβουλίου Ασφαλείας των Ηνωμένων Εθνών, των ανθρωπίνων δικαιωμάτων, του διεθνούς δικαίου για τους πρόσφυγες, του ανθρωπιστικού δικαίου και των θεμελιωδών ελευθεριών.
 2. Τα συμβαλλόμενα μέρη διεξάγουν διαβουλεύσεις υψηλού επιπέδου και επαφές ad hoc για την καταπολέμηση της τρομοκρατίας με σκοπό να προωθήσουν αποτελεσματικές κοινές αντιτρομοκρατικές επιχειρησιακές προσπάθειες και μηχανισμούς συνεργασίας, όπου αυτό είναι δυνατόν. Οι εν λόγω διαβουλεύσεις περιλαμβάνουν τακτικές ανταλλαγές για τους καταλόγους τρομοκρατών, τις στρατηγικές αντιμετώπισης του βίαιου εξτρεμισμού και την προσέγγιση αναδυόμενων ζητημάτων σχετικά με την καταπολέμηση της τρομοκρατίας.
 3. Τα μέρη έχουν δεσμευτεί από κοινού για την προαγωγή συνεκτικής διεθνούς προσέγγισης για την καταπολέμηση της τρομοκρατίας υπό την ηγεσία των Ηνωμένων Εθνών. Τα συμβαλλόμενα μέρη καταβάλλουν, ιδίως, προσπάθειες να συνεργάζονται για την εμβάθυνση της διεθνούς συναίνεσης στο συγκεκριμένο τομέα για να προωθήσει την πλήρη εφαρμογή της Παγκόσμιας Αντιτρομοκρατικής Στρατηγικής των ΗΕ και των συναφών αποφάσεων του Συμβουλίου Ασφαλείας του ΟΗΕ, κατά περίπτωση.
 4. Τα συμβαλλόμενα μέρη εξακολουθούν να συνεργάζονται στενά στο πλαίσιο του παγκόσμιου φόρουμ κατά της τρομοκρατίας και των ομάδων εργασίας του.
 5. Τα μέρη καθοδηγούνται από τις διεθνείς συστάσεις που έχει καταρτίσει η


text:
Ομάδα Χρηματοοικονομικής Δράσης με στόχο την καταπολέμηση της χρηματοδότησης της τρομοκρατίας.
 6. Τα συμβαλλόμενα μέρη εξακολουθούν να συνεργάζονται, κατά περίπτωση, για να ενισχύσουν τις αντιτρομοκρατικές ικανότητες άλλων μελών να προλαμβάνουν, να εντοπίζουν και να ανταποκρίνονται σε τρομοκρατικές δραστηριότητες.
 Άρθρο 7
 Συνεργασία σχετικά με την προώθηση της διεθνούς ειρήνης και ασφάλειας
 Για την προώθηση των κοινών συμφερόντων τους για την προώθηση της διεθνούς ειρήνης και ασφάλειας, καθώς και των αποτελεσματικών πολυμερών οργανισμών και πολιτικών, τα συμβαλλόμενα μέρη:
 α)
 συνεχίζουν τις προσπάθειές τους για την περαιτέρω ενίσχυση της διατλαντικής ασφάλειας, λαμβάνοντας υπόψη τον κεντρικό ρόλο της υφιστάμενης υπερατλαντικής αρχιτεκτονικής ασφάλειας μεταξύ Ευρώπης και Βόρειας Αμερικής·
 β)
 ενισχύουν τις κοινές τους προσπάθειες για την υποστήριξη της διαχείρισης κρίσεων και της οικοδόμησης ικανοτήτων και ενισχύουν τη συνεργασία τους εν προκειμένω, μεταξύ άλλων σχετικά με τις επιχειρήσεις και τις αποστολές της ΕΕ. Τα συμβαλλόμενα μέρη προσπαθούν να διευκολύνουν τη συμμετοχή στις δραστηριότητες αυτές, μεταξύ άλλων μέσω έγκαιρων διαβουλεύσεων και ανταλλαγής πληροφοριών σχεδιασμού στις περιπτώσεις που θεωρείται σκόπιμο από τα συμβαλλόμενα μέρη.
 Άρθρο 8
 Συνεργασία σε πολυμερή, περιφερειακά και διεθνή φόρουμ και οργανισμούς
 1. Τα μέρη έχουν δεσμευτεί από κοινού να ακολουθούν την πολυμερή προσέγγιση και να καταβάλλουν προσπάθειες για τη βελτίωση της αποτελεσματικότητας των περιφερειακών και διεθνών φόρουμ και οργανισμών, όπως τα Ηνωμένα Έθνη και οι εξειδικευμένες οργανώσεις και οργανισμοί, ο Οργανισμός Οικονομικής Συνεργασίας και Ανάπτυξης (ΟΟΣΑ), ο Οργανισμός Βορειοατλαντικού Συμφώνου (ΝΑΤΟ), ο Οργανισμός για την Ασφάλεια και τη Συνεργασία στην Ευρώπη (ΟΑΣΕ), και άλλα πολυμερή φόρουμ.
 2. Τα συμβαλλόμενα μέρη διατηρούν αποτελεσματικούς μηχανισμούς διαβούλευσης στο περιθώριο πολυμερών φόρουμ. Στον ΟΗΕ, επιπλέον των υφιστάμενων διαλόγων στους τομείς των ανθρωπίνων δικαιωμάτων και της δημοκρατίας, τα συμβαλλόμενα μέρη καταρτίζουν μόνιμους μηχανισμούς διαβούλευσης στο Συμβούλιο Ανθρωπίνων Δικαιωμάτων και τη Γενική Συνέλευση των Ηνωμένων Εθνών και τα γραφεία των Ηνωμένων Εθνών στη Βιέννη και άλλους φορείς, όπως κρίνεται σκόπιμο και συμφωνείται από τα συμβαλλόμενα μέρη.
 3. Τα συμβαλλόμενα μέρη επιδιώκουν επίσης να διαβουλεύονται σχετικά με τις εκλογές, προκειμένου να επιτύχουν αποτελεσματική εκπροσώπηση σε πολυμερείς οργανισμούς.
 ΤΙΤΛΟΣ IV
 ΟΙΚΟΝΟΜΙΚΗ ΚΑΙ ΑΕΙΦΟΡΟΣ ΑΝΑΠΤΥΞΗ
 Άρθρο 9
 Διάλογος και παγκόσμια ηγεσία σε οικονομικά θέματα
 Αναγνωρίζοντας ότι η βιώσιμη παγκοσμιοποίηση και η μεγαλύτερη ευημερία μπορούν να επιτευχθούν μόνο με μια ανοικτή παγκόσμια οικονομία που βασίζεται στις αρχές της αγοράς, σε αποτελεσματικές κανονιστικές ρυθμίσεις και σε ισχυρούς παγκόσμιους θεσμούς, τα μέρη θα προσπαθήσουν:
 α)
 να αναλάβουν ηγετικό ρόλο για την προώθηση υγιών οικονομικών πολιτικών και συνετής δημοσιονομικής διαχείρισης τόσο σε εσωτερικό επίπεδο όσο και μέσω των περιφερειακών και διεθνών δεσμεύσεων·
 β)
 να διεξάγουν τακτικό πολιτικό διάλογο υψηλού επιπέδου για μακροοικονομικά θέματα, μεταξύ άλλων με εκπροσώπους των κεντρικών τραπεζών, ανάλογα με την περίπτωση, με σκοπό τη συνεργασία σε θέματα αμοιβαίου ενδιαφέροντος·
 γ)
 να προωθούν, ανάλογα με την περίπτωση, έγκαιρο και αποτελεσματικό διάλογο και συνεργασία για παγκόσμια οικονομικά θεμάτων κοινού ενδιαφέροντος σε πολυμερείς οργανισμούς και φόρουμ στα οποία συμμετέχουν τα συμβαλλόμενα μέρη, όπως τον ΟΟΣΑ, την G-7, την G-20, το Διεθνές Νομισματικό Ταμείο (ΔΝΤ), την Παγκόσμια Τράπεζα και τον Παγκόσμιο Οργανισμό Εμπορίου (ΠΟΕ).
 Άρθρο 10
 Προώθηση του ελεύθερου εμπορίου και ενίσχυση των επενδύσεων
 1. Τα συμβαλλόμενα μέρη


text:
θα συνεργαστούν για να προωθήσουν την αειφόρο αύξηση και ανάπτυξη του εμπορίου και των επενδύσεων μεταξύ τους προς αμοιβαίο όφελος, όπως προβλέπεται σε μια συνολική οικονομική και εμπορική συμφωνία.
 2. Τα συμβαλλόμενα μέρη προσπαθούν να συνεργαστούν για την περαιτέρω ενίσχυση του ΠΟΕ ως του πλέον αποτελεσματικού πλαισίου για ένα ισχυρό, συνεκτικό και βασισμένο σε κανόνες παγκόσμιο εμπορικό σύστημα.
 3. Τα μέρη συνεχίζουν να αναπτύσσουν την τελωνειακή συνεργασία.
 Άρθρο 11
 Συνεργασία στον τομέα της φορολογίας
 Με στόχο την ενίσχυση και την ανάπτυξη της οικονομικής τους συνεργασίας, τα μέρη τηρούν και εφαρμόζουν τις αρχές της χρηστής διακυβέρνησης στον φορολογικό τομέα, δηλαδή τη διαφάνεια, την ανταλλαγή πληροφοριών και την αποφυγή επιβλαβών φορολογικών πρακτικών στο πλαίσιο του φόρουμ του ΟΟΣΑ σχετικά με ζημιογόνες φορολογικές πρακτικές στον τομέα της φορολογίας και τον κώδικα δεοντολογίας της Ένωσης για τη φορολογία των επιχειρήσεων, κατά περίπτωση. Τα συμβαλλόμενα μέρη προσπαθούν να συνεργάζονται για να προωθήσουν και να βελτιώσουν την εφαρμογή των εν λόγω αρχών διεθνώς.
 Άρθρο 12
 Αειφόρος ανάπτυξη
 1. Τα μέρη επιβεβαιώνουν εκ νέου τη δέσμευσή τους να καλύπτουν τις ανάγκες του παρόντος, χωρίς να διακυβεύονται οι ανάγκες των μελλοντικών γενεών. Αναγνωρίζουν ότι, για να είναι βιώσιμη μακροπρόθεσμα, η οικονομική ανάπτυξη πρέπει να τηρεί τις αρχές της αειφόρου ανάπτυξης.
 2. Τα μέρη συνεχίζουν την προώθηση της υπεύθυνης και αποτελεσματικής χρήσης των πόρων και την ευαισθητοποίηση όσον αφορά το οικονομικό και κοινωνικό κόστος της περιβαλλοντικής ζημίας και των σχετικών επιπτώσεων στην ευημερία του ανθρώπου.
 3. Τα μέρη συνεχίζουν να ενθαρρύνουν τις προσπάθειες για την προώθηση της αειφόρου ανάπτυξης μέσω του διαλόγου, της ανταλλαγής βέλτιστων πρακτικών, της χρηστής διακυβέρνησης και της χρηστής δημοσιονομικής διαχείρισης.
 4. Τα συμβαλλόμενα μέρη έχουν ως κοινό στόχο τη μείωση της φτώχειας και την χωρίς αποκλεισμούς οικονομική ανάπτυξη ανά τον κόσμο και καταβάλλουν κάθε προσπάθεια για να συνεργάζονται, όποτε είναι δυνατόν, για την επίτευξη του εν λόγω στόχου.
 5. Για τον σκοπό αυτό, τα μέρη καθιερώνουν τακτικό πολιτικό διάλογο σχετικά με τη συνεργασία για την ανάπτυξη, προκειμένου να βελτιωθεί ο συντονισμός της πολιτικής επί θεμάτων κοινού ενδιαφέροντος και η ποιότητα και αποτελεσματικότητα της αναπτυξιακής τους συνεργασίας, σύμφωνα με τις διεθνώς αποδεκτές αρχές για την αποτελεσματικότητα της βοήθειας. Τα μέρη συνεργάζονται για την ενίσχυση της υποχρέωσης λογοδοσίας και διαφάνειας, εστιάζοντας στη βελτίωση των αποτελεσμάτων της ανάπτυξης και αναγνωρίζουν τη σημασία της συμμετοχής ποικίλων φορέων, συμπεριλαμβανομένου του ιδιωτικού τομέα και της κοινωνίας των πολιτών, στην αναπτυξιακή συνεργασία.
 6. Τα συμβαλλόμενα μέρη αναγνωρίζουν τη σημασία του ενεργειακού τομέα για την οικονομική ευημερία και τη διεθνή ειρήνη και σταθερότητα. Συμφωνούν επί της ανάγκης βελτίωσης και διαφοροποίησης του ενεργειακού εφοδιασμού, την προώθηση της καινοτομίας και την αύξηση της ενεργειακής απόδοσης για την ενίσχυση των ενεργειακών ευκαιριών, της ενεργειακής ασφάλειας και της βιώσιμης και οικονομικά προσιτής ενέργειας. Τα συμβαλλόμενα μέρη διατηρούν διάλογο υψηλού επιπέδου σχετικά με την ενέργεια και συνεχίζουν να συνεργάζονται μέσω διμερών και πολυμερών μέσων με στόχο τη στήριξη ανοικτών και ανταγωνιστικών αγορών, την ανταλλαγή βέλτιστων πρακτικών, την προώθηση επιστημονικά τεκμηριωμένων, διαφανών κανονιστικών ρυθμίσεων, και διεξάγουν συζητήσεις σχετικά με τους τομείς συνεργασίας στα ενεργειακά ζητήματα.
 7. Τα συμβαλλόμενα μέρη


text:
αποδίδουν μεγάλη σημασία στην προστασία και διατήρηση του περιβάλλοντος και αναγνωρίζουν την ανάγκη για υψηλά πρότυπα περιβαλλοντικής προστασίας, με στόχο τη διατήρηση του περιβάλλοντος για τις μελλοντικές γενιές.
 8. Τα συμβαλλόμενα μέρη αναγνωρίζουν την παγκόσμια απειλή που συνιστά η αλλαγή του κλίματος, καθώς και την ανάγκη λήψης άμεσων και περαιτέρω μέτρων για τον περιορισμό των εκπομπών, ώστε να σταθεροποιηθούν οι συγκεντρώσεις αερίων στην ατμόσφαιρα σε επίπεδο που θα εμποδίσει την επικίνδυνη ανθρωπογενή παρέμβαση στο κλιματικό σύστημα. Ειδικότερα, έχουν κοινή φιλοδοξία εξεύρεσης καινοτόμων λύσεων για τον μετριασμό και την προσαρμογή στις επιπτώσεις της αλλαγής του κλίματος. Τα συμβαλλόμενα μέρη αναγνωρίζουν τον παγκόσμιο χαρακτήρα της πρόκλησης και συνεχίζουν να υποστηρίζουν τις διεθνείς προσπάθειες για την επίτευξη δίκαιου, αποτελεσματικού, ολοκληρωμένου και βασισμένου σε κανόνες καθεστώτος στο πλαίσιο της σύμβασης-πλαισίου των Ηνωμένων Εθνών για τις κλιματικές μεταβολές (UNFCCC) που ισχύει για όλα τα συμβαλλόμενα μέρη της σύμβασης, συμπεριλαμβανομένης της συνεργασίας για την προώθηση της συμφωνίας του Παρισιού.
 9. Τα συμβαλλόμενα μέρη διατηρούν διάλογο υψηλού επιπέδου για το περιβάλλον και την κλιματική αλλαγή με σκοπό την ανταλλαγή βέλτιστων πρακτικών και την προώθηση της αποτελεσματικής και χωρίς αποκλεισμούς συνεργασίας σχετικά με την κλιματική αλλαγή και άλλα ζητήματα που συνδέονται με την προστασία του περιβάλλοντος.
 10. Τα συμβαλλόμενα μέρη αναγνωρίζουν τη σημασία του διαλόγου και της συνεργασίας σε διμερές ή πολυμερές επίπεδο στον τομέα της απασχόλησης, των κοινωνικών υποθέσεων και της αξιοπρεπούς εργασίας, ιδίως στο πλαίσιο της παγκοσμιοποίησης και των δημογραφικών αλλαγών. Τα μέρη καταβάλλουν προσπάθειες για την προώθηση της συνεργασίας και των ανταλλαγών πληροφοριών και εμπειριών όσον αφορά θέματα απασχόλησης και κοινωνικά θέματα. Τα μέρη επιβεβαιώνουν επίσης τη δέσμευσή τους για την τήρηση, την προώθηση και την υλοποίηση των διεθνώς αναγνωρισμένων κανόνων εργασίας για τους οποίους έχουν αναλάβει δεσμεύσεις, όπως αυτοί που αναφέρονται στη Δήλωση της Διεθνούς Οργάνωσης Εργασίας (ΔΟΕ) περί Θεμελιωδών Αρχών και Δικαιωμάτων Εργασίας του 1998 και τη συνέχεια που έχει δοθεί σε αυτή.
 Άρθρο 13
 Διάλογος για άλλους τομείς αμοιβαίου ενδιαφέροντος
 Αναγνωρίζοντας ότι έχουν από κοινού δεσμευθεί να εμβαθύνουν και να διευρύνουν τη μακροχρόνια δέσμευσή τους και αναγνωρίζοντας τη συνεργασία τους, τα συμβαλλόμενα μέρη προσπαθούν, στα κατάλληλα διμερή και πολυμερή φόρουμ, να ενθαρρύνουν τον διάλογο και τις ανταλλαγών βέλτιστων πρακτικών σε τομείς αμοιβαίου ενδιαφέροντος. Στους εν λόγω τομείς περιλαμβάνονται οι εξής, αλλά ο κατάλογος δεν είναι περιοριστικός: η γεωργία, η αλιεία, η διεθνής θαλάσσια και ναυτιλιακή πολιτική, η αγροτική ανάπτυξη, οι διεθνείς μεταφορές, η απασχόληση και ζητήματα που συνδέονται με τον βόρειο πολικό κύκλο, μεταξύ άλλων η επιστήμη και η τεχνολογία. Όπου ενδείκνυται, ο κατάλογος μπορεί επίσης να περιλαμβάνει ανταλλαγές σχετικά με τις νομοθετικές, κανονιστικές και διοικητικές πρακτικές, καθώς και τις διαδικασίες λήψης αποφάσεων.
 Άρθρο 14
 Ευημερία των πολιτών
 1. Αναγνωρίζοντας τη σημασία της επέκτασης και της εμβάθυνσης του διαλόγου και της συνεργασίας τους σε ευρύ φάσμα θεμάτων που επηρεάζουν την ευημερία των πολιτών τους και την ευρύτερη παγκόσμια κοινότητα, τα μέρη ενθαρρύνουν και διευκολύνουν τον διάλογο, τη διαβούλευση και τη συνεργασία, όπου είναι δυνατό, σχετικά με υφιστάμενα και αναδυόμενα θέματα αμοιβαίου ενδιαφέροντος που επηρεάζουν την ευημερία των πολιτών.
 2. Τα συμβαλλόμενα μέρη


text:
αναγνωρίζουν τη σημασία της προστασίας των καταναλωτών και ενθαρρύνουν την ανταλλαγή πληροφοριών και βέλτιστων πρακτικών σε αυτόν τον τομέα.
 3. Τα συμβαλλόμενα μέρη ενθαρρύνουν την αμοιβαία συνεργασία και ανταλλαγή πληροφοριών σε θέματα υγείας σε παγκόσμιο επίπεδο και για την ετοιμότητα και την αντίδραση σε επείγουσες καταστάσεις στον τομέα της δημόσιας υγείας σε παγκόσμιο επίπεδο.
 Άρθρο 15
 Συνεργασία σε θέματα γνώσης, έρευνας, καινοτομίας και τεχνολογίας των επικοινωνιών
 1. Λαμβάνοντας υπόψη τη σημασία των νέων γνώσεων για την αντιμετώπιση των παγκόσμιων προκλήσεων, τα μέρη συνεχίζουν να ενθαρρύνουν τη συνεργασία στον τομέα της επιστήμης, της τεχνολογίας, της έρευνας και της καινοτομίας.
 2. Αναγνωρίζοντας τη σημασία των τεχνολογιών των πληροφοριών και των επικοινωνιών ως βασικών στοιχείων της σύγχρονης ζωής και της κοινωνικοοικονομικής ανάπτυξης, τα μέρη καταβάλλουν προσπάθειες να συνεργάζονται και να ανταλλάσσουν απόψεις για τις εθνικές, περιφερειακές και διεθνείς πολιτικές στον εν λόγω τομέα, ανάλογα με την περίπτωση.
 3. Αναγνωρίζοντας ότι η ασφάλεια και σταθερότητα του διαδικτύου, με πλήρη σεβασμό των θεμελιωδών δικαιωμάτων και ελευθεριών αποτελεί παγκόσμια πρόκληση, τα μέρη επιδιώκουν να συνεργάζονται σε διμερές και πολυμερές επίπεδο με διάλογο και ανταλλαγή εμπειρογνωμοσύνης.
 4. Τα συμβαλλόμενα μέρη αναγνωρίζουν ότι η χρήση των διαστημικών συστημάτων είναι όλο και πιο σημαντική για την επίτευξη της κοινωνικοοικονομικών, περιβαλλοντικών και διεθνών στόχων πολιτικής τους. Τα μέρη συνεχίζουν να αναπτύσσουν τη συνεργασία τους όσον αφορά την ανάπτυξη και τη χρήση των διαστημικών πόρων για την υποστήριξη των πολιτών, των επιχειρήσεων και των κρατικών οργανισμών.
 5. Τα συμβαλλόμενα μέρη καταβάλλουν προσπάθειες να συνεχίσουν τη συνεργασία τους στον τομέα των στατιστικών στοιχείων, με ιδιαίτερη έμφαση στην ενεργό προώθηση της ανταλλαγής βέλτιστων πρακτικών και πολιτικών.
 Άρθρο 16
 Προώθηση της πολυμορφίας της πολιτιστικής έκφρασης, της εκπαίδευσης και της νεολαίας, καθώς και των επαφών μεταξύ των λαών
 1. Τα συμβαλλόμενα μέρη είναι υπερήφανα για τους μακροχρόνιους πολιτιστικούς, γλωσσικούς και παραδοσιακούς δεσμούς που έχουν δημιουργήσει γέφυρες κατανόησης μεταξύ τους. Οι διατλαντικοί δεσμοί υφίστανται σε όλα τα επίπεδα του κράτους και της κοινωνίας και ο αντίκτυπος των εν λόγω σχέσεων είναι σημαντικός στις καναδικές και τις ευρωπαϊκές κοινωνίες. Τα συμβαλλόμενα μέρη επιδιώκουν την ενθάρρυνση των εν λόγω δεσμών και την αναζήτηση νέων τρόπων για την καλλιέργεια σχέσεων μέσω των επαφών μεταξύ των λαών. Τα συμβαλλόμενα μέρη μεριμνούν για τη χρήση των ανταλλαγών μέσω μη κυβερνητικών οργανώσεων και ομάδων προβληματισμού που συγκεντρώνουν τη νεολαία και άλλους οικονομικούς και κοινωνικούς εταίρους με στόχο τη διεύρυνση και την εμβάθυνση των εν λόγω σχέσεων και τον εμπλουτισμό της ροής ιδεών για την αντιμετώπιση των κοινών προκλήσεων.
 2. Αναγνωρίζοντας τις εκτεταμένες μεταξύ τους σχέσεις όσον αφορά τα πανεπιστήμια, την εκπαίδευση, τον αθλητισμό, τον πολιτισμό, τον τουρισμό και την κινητικότητα της νεολαίας που έχουν αναπτυχθεί με την πάροδο των ετών, τα συμβαλλόμενα μέρη χαιρετίζουν και ενθαρρύνουν τη συνεχιζόμενη συνεργασία για την επέκταση αυτών των διασυνδέσεων, ανάλογα με την περίπτωση.
 3. Τα συμβαλλόμενα μέρη μεριμνούν για την προώθηση της πολυμορφίας της πολιτιστικής έκφρασης, μεταξύ άλλων, με την προώθηση, κατά περίπτωση, των αρχών και των στόχων της σύμβασης της UNESCO του 2005 για την προστασία και την προώθηση της πολυμορφίας της πολιτιστικής έκφρασης.
 4.


text:
Τα συμβαλλόμενα μέρη καταβάλλουν προσπάθειες να ενθαρρύνουν και διευκολύνουν τις ανταλλαγές, τη συνεργασία και τον διάλογο μεταξύ των πολιτιστικών τους ιδρυμάτων και επαγγελματιών στον τομέα αυτό, ανάλογα με την περίπτωση.
 Άρθρο 17
 Ανθεκτικότητα στις καταστροφές και διαχείριση καταστάσεων έκτακτης ανάγκης
 Με στόχο την ελαχιστοποίηση των επιπτώσεων των φυσικών και ανθρωπογενών καταστροφών, καθώς την αύξηση της ανθεκτικότητας της κοινωνίας και των υποδομών, τα συμβαλλόμενα μέρη επιβεβαιώνουν την κοινή τους δέσμευση για την προώθηση μέτρων πρόληψης, ετοιμότητας, αντιμετώπισης και αποκατάστασης, μεταξύ άλλων μέσω συνεργασίας σε διμερές και πολυμερές επίπεδο, ανάλογα με την περίπτωση.
 TΙΤΛΟΣ V
 ΔΙΚΑΙΟΣΥΝΗ, ΕΛΕΥΘΕΡΙΑ ΚΑΙ ΑΣΦΑΛΕΙΑ
 Άρθρο 18
 Δικαστική συνεργασία
 1. Όσον αφορά τη δικαστική συνεργασία σε ποινικές υποθέσεις, τα μέρη προσπαθούν να βελτιώσουν την τρέχουσα συνεργασία για την αμοιβαία δικαστική συνδρομή και την έκδοση βάσει των σχετικών διεθνών συμφωνιών. Τα συμβαλλόμενα μέρη, στο πλαίσιο των εξουσιών και αρμοδιοτήτων τους, μεριμνούν επίσης για την ενίσχυση των υφιστάμενων μηχανισμών και εξετάζουν, κατά περίπτωση, την ανάπτυξη νέων μηχανισμών με στόχο τη διευκόλυνση της διεθνούς συνεργασίας στον εν λόγω τομέα. Η εν λόγω μέριμνα περιλαμβάνει, κατά περίπτωση, την υπογραφή και την εφαρμογή των σχετικών διεθνών νομικών μέσων, καθώς και στενότερη συνεργασία με την Eurojust.
 2. Τα συμβαλλόμενα μέρη αναπτύσσουν, κατά περίπτωση, δικαστική συνεργασία σε αστικές και εμπορικές υποθέσεις, στο μέτρο των αντίστοιχων αρμοδιοτήτων τους, ιδίως όσον αφορά τη διαπραγμάτευση, την κύρωση και εφαρμογή πολυμερών συμβάσεων για τη δικαστική συνεργασία σε αστικές υποθέσεις, μεταξύ άλλων των συμβάσεων της Συνδιάσκεψης της Χάγης για το ιδιωτικό διεθνές δίκαιο στον τομέα της διεθνούς νομικής συνεργασίας και επίλυσης των διαφορών, καθώς και για την προστασία των παιδιών.
 Άρθρο 19
 Συνεργασία για την καταπολέμηση των παράνομων ναρκωτικών
 1. Στο πλαίσιο των αντίστοιχων εξουσιών και αρμοδιοτήτων τους, τα μέρη συνεργάζονται για τη διασφάλιση μιας ισόρροπης και ολοκληρωμένης προσέγγισης των ζητημάτων που συνδέονται με τα ναρκωτικά. Τα μέρη επικεντρώνουν τις προσπάθειές τους με στόχο:
 —
 την ενίσχυση των δομών για την καταπολέμηση των παράνομων ναρκωτικών·
 —
 τη μείωση της προσφοράς, της παράνομης διακίνησης και της ζήτησης παράνομων ναρκωτικών·
 —
 την αντιμετώπιση των υγειονομικών και κοινωνικών συνεπειών της κατάχρησης παράνομων ναρκωτικών· και
 —
 τη μεγιστοποίηση της αποτελεσματικότητας των δομών με στόχο τη μείωση της εκτροπής των πρόδρομων χημικών ουσιών που χρησιμοποιούνται για την παράνομη παρασκευή ναρκωτικών και ψυχοτρόπων ουσιών.
 2. Τα συμβαλλόμενα μέρη συνεργάζονται για την επίτευξη αυτών των στόχων, μεταξύ άλλων, όποτε είναι δυνατόν, με τον συντονισμό των προγραμμάτων τεχνικής βοήθειας, καθώς και μέσω της ενθάρρυνσης των χωρών που δεν το έχουν ήδη πράξει να κυρώσουν και να εφαρμόσουν τις υφιστάμενες διεθνείς συμβάσεις για τον έλεγχο των ναρκωτικών στις οποίες η Ένωση ή τα κράτη μέλη της και ο Καναδάς αποτελούν συμβαλλόμενα μέρη. Τα μέρη ενεργούν με βάση τις κοινώς αποδεκτές αρχές σύμφωνα με τις σχετικές διεθνείς συμβάσεις για τον έλεγχο των ναρκωτικών και την τήρηση των πρωταρχικών στόχων της πολιτικής δήλωσης των Ηνωμένων Εθνών του 2009 και του σχεδίου δράσης σχετικά με τη διεθνή συνεργασία προς μια ολοκληρωμένη και ισόρροπη στρατηγική αντιμετώπισης του παγκόσμιου προβλήματος των ναρκωτικών.
 Άρθρο 20
 Συνεργασία στον τομέα της επιβολής του νόμου και της πάταξης


text:
του οργανωμένου εγκλήματος και της διαφθοράς
 1. Τα συμβαλλόμενα μέρη δεσμεύονται από κοινού να συνεργαστούν για την καταπολέμηση του οργανωμένου, οικονομικού και χρηματοοικονομικού εγκλήματος, της διαφθοράς, της πλαστογράφησης, του λαθρεμπορίου και των παράνομων συναλλαγών, συμμορφούμενα με τις αμοιβαίες διεθνείς υποχρεώσεις τους στον τομέα αυτόν, μεταξύ άλλων όσον αφορά την αποτελεσματική συνεργασία όσον αφορά την κατάσχεση περιουσιακών στοιχείων ή κεφαλαίων που είναι προϊόν πράξεων διαφθοράς.
 2. Τα μέρη επιβεβαιώνουν τη δέσμευσή τους να αναπτύξουν τη συνεργασία για την επιβολή του νόμου, μεταξύ άλλων με τη συνέχιση της συνεργασίας με την Ευρωπόλ.
 3. Επιπλέον, τα μέρη καταβάλλουν προσπάθειες να συνεργάζονται σε διεθνή φόρουμ για την προώθηση, κατά περίπτωση, της υπογραφής και της εφαρμογής της σύμβασης των Ηνωμένων Εθνών για το διεθνές οργανωμένο έγκλημα και τα συμπληρωματικά πρωτόκολλα της οποίας είναι αμφότερα συμβαλλόμενα μέρη.
 4. Τα συμβαλλόμενα μέρη καταβάλλουν επίσης προσπάθειες να προωθούν, κατά περίπτωση, την εφαρμογή της σύμβασης των Ηνωμένων Εθνών κατά της διαφθοράς, μεταξύ άλλων, μέσω της λειτουργίας ισχυρού μηχανισμού ελέγχου, λαμβάνοντας υπόψη τις αρχές της διαφάνειας και της συμμετοχής της κοινωνίας των πολιτών.
 Άρθρο 21
 Νομιμοποίηση εσόδων από παράνομες δραστηριότητες και χρηματοδότηση της τρομοκρατίας
 1. Τα συμβαλλόμενα μέρη αναγνωρίζουν την ανάγκη συνεργασίας με στόχο την πρόληψη της χρήσης των χρηματοπιστωτικών τους συστημάτων για τη νομιμοποίηση εσόδων από εγκληματικές δραστηριότητες παντός είδους, μεταξύ των οποίων η διακίνηση ναρκωτικών και η δωροδοκία, καθώς και την καταπολέμηση της χρηματοδότησης της τρομοκρατίας. Η εν λόγω συνεργασία επεκτείνεται στην κατάσχεση περιουσιακών στοιχείων ή κεφαλαίων που προέρχονται από εγκληματικές δραστηριότητες, εντός των οικείων νομικών πλαισίων και νομοθεσιών τους.
 2. Τα μέρη ανταλλάσσουν σχετικές πληροφορίες, κατά περίπτωση, εντός των οικείων νομοθετικών πλαισίων και νομοθεσιών τους και εφαρμόζουν κατάλληλα μέτρα και τη νομοθεσία για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, σύμφωνα με τις συστάσεις της Ομάδας Χρηματοοικονομικής Δράσης και τα πρότυπα που έχουν εγκριθεί από άλλους σχετικούς διεθνείς οργανισμούς που δραστηριοποιούνται στον τομέα αυτό.
 Άρθρο 22
 Ηλεκτρονικό έγκλημα
 1. Τα συμβαλλόμενα μέρη αναγνωρίζουν ότι το ηλεκτρονικό έγκλημα αποτελεί παγκόσμιο πρόβλημα που απαιτεί λύσεις σε παγκόσμιο επίπεδο. Για τον σκοπό αυτό, τα συμβαλλόμενα μέρη εντείνουν τη συνεργασία για την πρόληψη και την καταπολέμηση του ηλεκτρονικού εγκλήματος, μέσω της ανταλλαγής πληροφοριών και πρακτικών γνώσεων, σύμφωνα με τα οικεία νομικά πλαίσια και τις νομοθεσίες τους. Τα συμβαλλόμενα μέρη καταβάλλουν προσπάθειες να συνεργάζονται κατά περίπτωση για την παροχή βοήθειας και υποστήριξης στα άλλα κράτη όσον αφορά την ανάπτυξη αποτελεσματικής νομοθεσίας, πολιτικών και πρακτικών για την πρόληψη και την καταπολέμηση του ηλεκτρονικού εγκλήματος, όπου κι αν εμφανίζεται.
 2. Τα συμβαλλόμενα μέρη ανταλλάσσουν, εφόσον χρειάζεται, στο πλαίσιο των οικείων νομικών τους πλαισίων και νομοθεσιών, πληροφορίες σε τομείς όπως η εκπαίδευση και η κατάρτιση των διενεργούντων έρευνες για το ηλεκτρονικό έγκλημα, η διενέργεια ερευνών στον τομέα του ηλεκτρονικού εγκλήματος και η ψηφιακή εγκληματολογία.
 Άρθρο 23
 Μετανάστευση, άσυλο και διαχείριση των συνόρων
 1. Τα μέρη επιβεβαιώνουν εκ νέου τη δέσμευσή τους να συνεργάζονται και να ανταλλάσσουν απόψεις εντός του πλαισίου των αντίστοιχων νομοθετικών και κανονιστικών διατάξεων στους τομείς της μετανάστευσης (μεταξύ άλλων της νόμιμης μετανάστευσης, της παράτυπης μετανάστευσης, της


text:
εμπορίας ανθρώπων, της μετανάστευσης και της ανάπτυξης), του ασύλου, της ενσωμάτωσης, των θεωρήσεων και της διαχείρισης των συνόρων.
 2. Τα μέρη συμμερίζονται τον στόχο της απαλλαγής από την υποχρέωση θεώρησης μεταξύ της Ένωσης και του Καναδά για όλους τους πολίτες τους. Τα συμβαλλόμενα μέρη συνεργάζονται και καταβάλλουν κάθε δυνατή προσπάθεια ώστε να επιτευχθεί, το συντομότερο δυνατό, η πραγματοποίηση ταξιδίων χωρίς υποχρέωση θεώρησης μεταξύ των επικρατειών τους για όλους τους πολίτες με διαβατήριο σε ισχύ.
 3. Τα μέρη συμφωνούν να συνεργάζονται ώστε να προλαμβάνουν και να ελέγχουν την παράτυπη μετανάστευση. Προς τον σκοπό αυτό:
 α)
 Ο Καναδάς επιτρέπει την επανεισδοχή πολιτών του που βρίσκονται παράνομα στο έδαφος κράτους μέλους, μετά από αίτημα του τελευταίου και, εκτός εάν προβλέπεται διαφορετικά σε ειδική συμφωνία, χωρίς περαιτέρω διατυπώσεις·
 β)
 Κάθε κράτος μέλος επιτρέπει την επανεισδοχή πολιτών του που βρίσκονται παράνομα στο έδαφος του Καναδά, μετά από αίτημα του τελευταίου και, εκτός εάν προβλέπεται διαφορετικά σε ειδική συμφωνία, χωρίς περαιτέρω διατυπώσεις·
 γ)
 Τα κράτη μέλη και ο Καναδάς παρέχουν στους πολίτες τους κατάλληλα ταξιδιωτικά έγγραφα προς τον σκοπό αυτό·
 δ)
 Τα συμβαλλόμενα μέρη μεριμνούν για τη συμμετοχή τους σε διαπραγματεύσεις με σκοπό τη σύναψη ειδικής συμφωνίας που θα καθορίζει υποχρεώσεις σχετικά με την επανεισδοχή, μεταξύ άλλων της επανεισδοχής υπηκόων τρίτων χωρών και απάτριδων.
 Άρθρο 24
 Προξενική προστασία
 1. Ο Καναδάς θα επιτρέπει στους πολίτες της Ένωσης να απολαύουν στον Καναδά, εάν το κράτος μέλος του οποίου είναι υπήκοοι δεν διαθέτει προσιτή μόνιμη αντιπροσωπεία στον Καναδά, της προστασίας των διπλωματικών και προξενικών αρχών κάθε άλλου κράτους μέλους.
 2. Τα κράτη μέλη επιτρέπουν σε καναδούς πολίτες να απολαύουν στο έδαφος οποιουδήποτε κράτους μέλους, εάν ο Καναδάς δεν διαθέτει προσιτή μόνιμη αντιπροσωπεία στο έδαφος του εν λόγω κράτους μέλους, της προστασίας των διπλωματικών και προξενικών αρχών κάθε άλλου κράτους που ορίζεται από τον Καναδά.
 3. Οι παράγραφοι 1 και 2 αποβλέπουν στη μη εφαρμογή τυχόν υποχρεώσεων κοινοποίησης και συγκατάθεσης που ενδέχεται να ισχύουν διαφορετικά, ώστε να καταστεί δυνατή η εκπροσώπηση των πολιτών της Ένωσης ή του Καναδά από κάθε κράτος άλλο από εκείνο του οποίου είναι υπήκοοι.
 4. Τα συμβαλλόμενα μέρη επανεξετάζουν σε ετήσια βάση τη διοικητική λειτουργία των παραγράφων 1 και 2.
 Άρθρο 25
 Προστασία δεδομένων προσωπικού χαρακτήρα
 1. Τα συμβαλλόμενα μέρη αναγνωρίζουν την ανάγκη προστασίας των δεδομένων προσωπικού χαρακτήρα και καταβάλλουν προσπάθειες να συνεργάζονται για την προώθηση υψηλών διεθνών προτύπων.
 2. Τα συμβαλλόμενα μέρη αναγνωρίζουν τη σημασία της προστασίας των θεμελιωδών δικαιωμάτων και ελευθεριών, συμπεριλαμβανομένου του δικαιώματος στην ιδιωτική ζωή, όσον αφορά την προστασία των δεδομένων προσωπικού χαρακτήρα. Για τον σκοπό αυτό, τα συμβαλλόμενα μέρη αναλαμβάνουν, στο πλαίσιο των αντίστοιχων νομοθεσιών και κανονισμών τους, να τηρήσουν τις δεσμεύσεις που έχουν αναλάβει σε σχέση με τα δικαιώματα αυτά, μεταξύ άλλων κατά την πρόληψη και καταπολέμηση της τρομοκρατίας και άλλων σοβαρών εγκλημάτων διασυνοριακής φύσεως, περιλαμβανομένου του οργανωμένου εγκλήματος.
 3. Τα συμβαλλόμενα μέρη εξακολουθούν να συνεργάζονται στο πλαίσιο των αντίστοιχων νομοθετικών και κανονιστικών τους διατάξεων σε διμερές και πολυμερές επίπεδο, μέσω διαλόγου και ανταλλαγής εμπειρογνωμοσύνης, κατά περίπτωση, όσον αφορά την προστασία των δεδομένων προσωπικού χαρακτήρα.
 ΤΙΤΛΟΣ VI
 ΠΟΛΙΤΙΚΟΣ ΔΙΑΛΟΓΟΣ